text:
Pi grêc
Pi o π e je une costant matematiche e un numar reâl trasendent (e duncje irazionâl), che al corispuint a cirche 3,14159, che al è il rapuart tra la circonference dal cercli e il so diametri inte gjeometrie euclidee, e al ven doprât un grum in matematiche, fisiche e inzegnerie. Al è ancje cognossût come costant di Archimêt e come numar di Ludolph.
Tabele dai contignûts
La letare π[cambie | modifiche il codiç]
Il non de letare greche π e je pi, e cheste grafie e ven doprade intai contescj tipografics dulà che la letare greche no je disponibil o il so ûs al podarès jessi problematic. L'agjetîf al ven doprât parcè che par talian ancje la letare p à la stesse pronuncie.
La costant e cjape il non "π" par vie de letare iniziâl di dôs peraulis grechis, πepιφέpeιa 'periferie'[1] e πepίuetpoς 'perimetri', o ben 'circonference'.
π al è il caratar Unicode U+03C0 .
Definizion[cambie | modifiche il codiç]
Te Gjeometrie plane euclidee, π al è definît come un rapuart de circonference di un cercli al so diametri:
Il rapuart c/d nol dipent de dimension dal cercli. Par esempli, se un cercli al à un diametri d dôs voltis chel di un altri cercli, al varà ancje une circonference c dople, parcè che il rapuart al ven conservât. Si pues ancje dî che ducj i cerclis a son simii.
Se no il π al pues ancje jessi definît come il rapuart de aree dal cercli e de aree di un cuadrât cun lât pari al rai:
La costant π e pues ancje jessi definide in altris mûts che a evitin i concets di lungjece dal arc e aree, par esempli dôs voltis il plui piçul x positîf par cui cos(x) = 0.[2]
Riferiments[cambie | modifiche il codiç]
Notis[cambie | modifiche il codiç]
altris[cambie | modifiche il codiç]
- Jonathan Sondow, "A faster product for pi and a new integral for ln pi/2," Amer. Math. Monthly 112 (2005) 729-734.
- Jonathan Sondow, Problem 88, Math Horizons 5 (Sept., 1997) 32, 34
- Borwein, Jonathan M.; Borwein, Peter; and Berggren, Lennart (2004). Pi: A Source Book, Springer. ISBN 0-387-20571-3.
Leams esternis[cambie | modifiche il codiç]
- Digits
- First 4 Million Digits of π - Warning - Roughly 2 megabytes will be transferred.
- One million digits of pi at piday.org
- Project Gutenberg E-Text containing a million digits of π
- Search the first 200 million digits of π for arbitrary strings of numbers
- Source code for calculating the digits of π
- Pi World ranking list - List of many people who have memorized large numbers of digits of π (not up-to-date).
- General


c: text/html

text:
Vignesie Julie
La Vignesie Julie e je une regjon inventade dal innomenât lenghist Graziadio Isaia Ascoli.
Storie
Il non al fo inventât dal Ascoli intal 1863 (adun cun lis altris 2 denominazions Venezia Euganea e Venezia Tridentina) che renomenà in clâf iredente il Litorâl austriac (Küstenland) o ben chei teritoris logâts Di Là dal Clap che l'Italie rivendicave la possession parcè che considerâts talians. Chestis denominazions comparirin par la prime volte domenie 23 di Avost 1863 ta lis pagjinis dal zornâl milanês L'Alleanza ta un articul no firmât dal titul Le Venezie[1].
Il non al ven di Gens Iulia (la famee romane che colonizà chescj teritoris) e dal tribût a la secolâr dominazion viniziane di part di chestis tieris; e cjapave dentri sul inprin il Friûl Orientâl, la citât di Triest, il Cjarnâr e l’Istrie. Cheste denominazion parò, tal cors dal XIX secul, restà cunfinade ai circui leteraris dal iredentisim talian e dome tai prins agns dal '900 si tacà a imponi su la societât, sburtade dai mieçs di comunicazion di masse che cimiavin al nazionalisim talian.
Daspò dal 1918 la denominazion Vignesie Julie (Venezia Giulia) tacà a sei doprade in maniere semi-uficiâl da lis autoritâts militârs talianis prin e di chês civîls po par definî i teritoris pene concuistâts dal Ream d'Italie e che forin de Austrie-Ongjarie. Cul 1921 il stât talian scomençà a butâ fûr stampis e publicazions cun chest non.
Tai agns seguitîfs cheste regjon si amplià e si strenzè, sedi pierdint teritoris (il sarvignanês tal 1923 al passà a la provincie di Udin), sedi ampliantlu (tai agns ’20 dal secul stât e si considerave Vignesie Julie ancje dut il Friûl fin a la Livence restant però simpri escludût il teritori di Puart; opûr cjapant dentri ancje i teritoris da la citât di Flum, di Zara o in gjenerâl la Dalmazie).
Daspò da la seconde vuere mondiâl e la nassite da la Republiche taliane, il non Vignesie Julie al tacà a sei doprât ta lis denominazions ministrativis uficiâls.
Ai 18 di Dicembar 1946 cun 17 avôt a favôr e 10 contraris, la II Sottocommissione dell'Assemblea Costituente cun chestis peraulis cussì faseve buine la costituzion da la future regjon: «La sottocommissione approva la costituzione della Regione Friulana comprendente il territorio del Friuli, più le terre della Venezia Giulia che a norma del prossimo trattato di pace dovranno restare allo stato italiano, con l'esclusione del distretto di Portogruaro». Chestis peraulis a son cetant impuartantis parcè che (fûr che notâ cemût che la regjon ere sul prin proviodude tanche Friulana) par la prime e ultime volte un orghin istituzionâl al descrîf tal stes moment ce che sarès il Friûl e ce la Vignesie Julie metint lis dôs entitât sul stes plan cui relatîfs cunfins, ven a stai: par ce che rivuarde il Friûl lis provinciis di Udin e Gurize (la provincie di Pordenon no esisteve ancjemò) e l'ex mandament di Puart, par ce che rivuarde la Venezia Giulia il Teritori Libar di Triest e lis ex provinciis talianis di Pola, Flum e Zara.
Tal 1947 daspò di bataiis politichis e travarsiis cuintri la nassite da la proviodude regjon furlane, al fò proponût il non Friûl-Vignesie Julie par la future regjon dal deputât, e rapresentant dal mont autonomistic furlan, Tiziano Tessitori (ancje se l'autonomisim furlan voleve la sole regjon dal Friûl) come alternative a la denominazion Regione giulio-friulana e Zara, proponude dal triestin Fausto Pecorari.
Simpri tal 1947 la X Norma transitoria da la Costituzion taliane blocà la nassite da la regjon autonome che viodè la lûs dome tal 1963.
Cumò
Tai dîs di vuê la definizion di Vignesie Julie e reste ancjemò ogjet di discussion, pai furlans difat e cjaparès dentri dome la provincie di Triest, ma pai triestins e includarès ancje la provincie di Gurize, dute o almancul la part a est dal Lusinç; intant che ta chei teritoris che cumò a si cjatin ta Slovenie e Cravuazie cheste acezion je dal dut disparide.
Ai 19 di Lui 2016 la Cjamare à aprovât in vie definitive il gnûf statût da la regjon Friûl-Vignesie Julie (leç regjonâl 26/2014) abulint lis 4 provinciis di Pordenon, Udin, Gurize e Triest sostituidis da lis 18 gnovis UTI (Unioni Territoriali Intercomunali). Fra chestis UTI o vin ancje la UTI Giuliana tal puest da la provincie di Triest: segnant in maniere nete e sclete il fat che ancje par lis istituzions regjonâls la Venezia Giulia cjapave e cjape dentri dome la ex provincie triestine fermantsi sul Timau.
- ↑ Donato Toffoli - La Venezia Giulia: una questione friulana http://comitat-friul.blogspot.it/2016/01/la-venezia-giulia-una-questione.html

robotstxt: allowed

filter: keep


text:
Cun licence di altris Regjons di Italie
Il pescjadôr che al à acuiside la residence in FVJ, za titulâr di licence di pescje di une altre regjon, al pues otignî la licence FVJ cence vê di partecipâ al cors di abilitazion ae pescje sportive intes aghis internis dal FVJ, consegnant ai Uficis Licencis ETP la licence che al à za.
Cun licence FVJ
Il pescjadôr cun licence di pescje sportive FVJ al è tignût a regjistrâ a gratis tai Uficis Licencis ETP il cambi di residence (daûr dal art. 3 dal DPZR 0712/Pres dai 7/9/1990).
Duncje, il pescjadôr al à di fâ rivâ ai Uficis Licencis di persone, midiant di altris personis o ancje par pueste, la documentazion che si domande ca sot:
a) il pescjadôr al pues compilâ la declarazion sostitutive predisponude di ETP. Pai pescjadôrs cun mancul di 18 agns, la declarazion e à di jessi fate dal gjenitôr/tutôr dal minôr.
b) il pescjadôr al pues mostrâ un document di identitât in cors di validitât che al ateste la gnove residence.
Se si domande il cambi di residence par pueste, e covente zontade ancje une ricevude di paiament di € 8,00 par cuvierzi lis spesis postâls e di segretarie, di paiâ online o sul c/c postâl N. 207332, intestât a Ente Tutela Pesca FVG cun causâl “cambi residence". ETP al mandarà licence e libret inzornâts cun racomandade A/R.
ETP al ripuartarà la gnove residence su la licence, sul libret caturis e su la ricevude di paiament dal canul.
INFORMAZIONS Ufici Licencis ETP - tel. (+39) 0432.551.222/202, email: licenze@entetutelapesca.it


text:
Un risultât bon e une partide brute. Dopo de sconfite in cjase domenie stade cu la Rome e rive la vitorie in trasfierte cuintri dal Sassuolo.
Cumò i ponts in classifiche a son tredis, l’Udin si manten te part çampe de classifiche e finalmentri si sfante il tabù di cheste stagjon de impossibilitât di vinci lontan dal Friûl. Lis buinis gnovis a somein fermâsi achì, stant che la performance de scuadre furlane in Emilie no je par sigûr une di chês che a meretin ricuardadis e contadis ai nevôts.
L’Udin si presente cun Di Natale e Muriel devant e cun Lazzari simpri tal so puest, intant che tra i pâi al torne Brkič, dopo di une convalessence lungjonone (ve chi une altre buine gnove…), e a tornin titolârs Allan, Basta e Domizzi. Di chê altre bande il Sassuolo al à une organizazion tatiche che e je sù par jù compagne.
La gare e je flapute e blocade tal mieç dal cjamp. Dopo di un cuart di ore e rive la prime emozion: un sgrisul pai tifôs furlans che al devente une sodisfazion, stant che Zaza si svicine in maniere pericolose ae puarte blancje e nere, ma Brkič lu ferme par ordin. La rispueste de scuadre furlane e rive daurman cun Basta che al jentre te aree di rigôr e Ziegler che lu brinche e lu sburte par tiere: al è penalty, al tire Di Natale e al è un a zero.
I blancs e neris a deventin grîs: tancj erôrs in dutis lis zonis dal cjamp e pal Sassuolo al è mancul dificil imbastî une reazion. Cussì al rive il gol dal un a un, cun Zaza che al bat Brkič.
Tal prin timp nol è nuie altri che al mereti menzonât: ni emozions, ni zuiadis di cualitât.
Il secont timp al va daûr dal prin, brut compagn, cun dôs scuadris che si somein sù par jù pai stes difiets. Lazzari al lasse il puest a Pinzi e dopo dîs minûts de tornade in cjamp si torne a viodi Muriel che le met dentri di prime intenzion disfrutant un bon assist di Pereyra.
L’Udin al difint il vantaç cence grandis iniziativis e cuasit par câs al riscje di fâ il tierç cun Gabriel Silva, ma nol rive. Lis dôs formazions si sluingjin e i spazis che si crein a vegnin ocupâts inte maniere miôr de bande dal Sassuolo che al è pericolôs alamancul in trê ocasions, ma Brkič al mostre che al è tornât e che al sta ben e il risultât al reste chel.


text:
«Ploie, sango bastart, di dîs e dîs di ploie che ta chest avrîl a àn metût pance pardut e soterât i colôrs e lis monts e lis stradis, fuckyou! «Si viodìn as vot e sta in vuaite che la polizai, i vuarpas a sintin la usme dai ciridôrs di mîl!» Fuckyou! Che s’int viodès un, o dîs un, almancul un! Viodût che no’nd’è di altris, di normâi, di sassins, cjacedôrs, cercjefoncs, batibumbie e caz caz nuie! Nancje putanis usgnot ta chest schifôs Cordon 9 Bassis Tiaris! Fuckyou! E ploie di fraidî dut, che fuars al sarà fraidît il cuiartin dal cîl e al è par chel che al plûf e no finìs plui!»
Cussì al scomence chest romanç che definîlu inovatîf al è il minim che si puedi fâ.
Cui che al à une idee puristiche de lenghe, al è visât che chest libri nol è par lui. La lenghe furlane elegante e nete di Josef Marchet, culì e je savoltade intun miscliç sclopetant, aveniristic: coniunzions furlanis, todescjis, spagnulis, inglesis, peraulis forestis adatadis e ancje no adatadis, imprecazions, interiezions, koinè furlane e varietâts di là de aghe, furlan di une volte e furlan di cumò.
Une lenghe che si adate a la filosofie dai trastolons: Morat al è ancje poete e poete trastolon. E a son trastolons ancje i protagoniscj de storie: Pidins e Saco. Ma a son ancje altris personaçs che ducj o vin cognossût, tant che il paperut (Donald, juste in pont) creât di Walt Disney. E za chest nus fâs capî trop lontans che o sin dal Friûl di une volte, de ploesine minudine e dal «saltonestlavorador». E cun di fat Florean e Venturin a deventin doi mafiôs di chenti, al salte fûr un grop che si clame Hacker Garber (e duncje la informatiche e duncje une societât no plui inzessade), un personaç feminin si clame Anute-Nute-Anica. Alore il miscliçament nol è dome linguistic, ma ancje di culturis, di tradizions, di mûts di vite. Il Donald dal Tiliment (che nol è imbranât tant che chel di Disney) si incjoche di limonade, e va ben. Ma a zirin ancje une vore di sostancis alterantis, naturâls, ma ancje chimichis, sintetichis, informatichis, dietetichis.
A saressin tantis altris robis di dî, ma nol è un libri di fevelâi parsore. Al è un libri di lei, pal plasê sclet di lei e nuie altri. Propit bandonâsi al plasê di lei. Come che al fâs Pidins, cuant che al zuie di balon: nol è un campion, ancje se al à un tant incredibil intal tratâ la bale. Nol è un campion par vie che no i interesse di sedi un campion. Zuiâ al è biel, dome pal gust di zuiâ.
Lei al è biel ancje dome pal gust di lei.
p.s. La Patrie dal Friûl e à za vût fevelât di chest libri intal numar di Mai dal 2001.
di Laurin Zuan Nardin


text:
Servizis: traduzions
La traduzion e je une ativitāt che e domande cognossince une vore buine des lenghis tratadis, sensibilitāt, ecuilibri e che si fonde su la esperience e su la professionalitāt.
La Serling e ą tradutōrs in lenghe furlane che a ąn otignūt il certificāt tal cors par tradutōrs cun competencis specifichis in lenghe furlane organizāt tal 2000 dal OLF (Osservatori pe Lenghe e Culture Furlanis) e de Universitāt di Udin.
Socis de Serling a ąn lavorāt ancje li de Universitāt di Udin tant che docents tal Cors par Tradutōrs e Interpretis di Gurize, insegnant ancje traduzion tai cjamps specifics dai tescj juridics, aministratīfs e burocratics e a ąn fat part de Comission di Normalizazion dal Lessic Juridic Aministratīf de lenghe furlane des Provinciis di Gurize, Pordenon e Udin.
Il numar di tradutōrs e la varietāt des lōr capacitāts specifichis a permetin ae Serling di furnī un servizi dal nivel plui alt in cjamps diviers. La ativitāt principāl di traduzion puartade indevant de Serling e je dal talian al furlan, ma si pues rispuindi ancje a domandis di voltā in o di altris lenghis (inglźs, francźs, catalan...)
Dizionari ortografic Furlan. Plui di 38.000 lemis dal talian al furlan e dal furlan al talian. Grafie uficiāl e lenghe furlane di riferiment. Comprilu ca di noaltris!
Cors di grafie furlane. Une formulazion clare e sintetiche des regulis di grafie uficiāl de lenghe furlane, cun esercizis e soluzions e un cd par i detāts. Comprilu ca di noaltris!
email: info@serling.org
tel. / fax : +39 0432 649131
p.i. 02203350307


text:
Se l’esam di tierce medie par sart di Riccardo Laconi in Sardegne, cun dut de sô ecezionalitât che par so cont e distude la plui part dal entusiasim e de passion, al fâ vignî voie di dî ancjemò Good morning Sardinia!, e je dute une altre la ispirazion che e diven de clime in cont dal furlan a scuele.
Cun di fat, a cjatin une gnove conferme lis preocupazions che o vevin let e sintût ator za timp indaûr sei par ce che al tocje i contignûts contraditoris dal cussì clamât Plan regjonâl pal insegnament de lenghe furlane che plui in gjenerâl pe situazion de lenghe furlane a scuele, tra disinformazion, mancjance di aplicazion des leçs e iniziativis discriminatoriis, cemût che al denunciave il Comitât/Odbor/Komitaat/Comitato 482.
Dut chest al salte fûr a clâr intun articul che si cjate sul numar di vuê dal setemanâl Novi Matajur.


text:
Z
Il Z (zete) al è il vincjesim tierç e ultin segn dal alfabet furlan.
Tabele dai contignûts
Ûs fonetic[cambie | modifiche il codiç]
Tal furlan standard il z al pues rapresentà trê suns diferents:
- Z tant che il sun sort ts, par esempli intes peraulis nazion, emozion
- Z tant che il sun sonôr dz, par esempli inte peraule benzine.
- Z tant che un sun dolç che al somee al talian gi, par esempli inte peraulis zovin, zîr, zuiâ.
Storie[cambie | modifiche il codiç]
Il Z al ven dal alfabet latin che lu à cjapât dal grêc par scrivi Z Z.
Significâts[cambie | modifiche il codiç]
Chimiche e fisiche[cambie | modifiche il codiç]
- Z al è il simbul dal numar atomic
Fumuts[cambie | modifiche il codiç]
- Z al indiche il durmî, spes rapresentât doprant une schirie di zetis (zzz...)
Matematiche[cambie | modifiche il codiç]
- z te gjeometrie analitiche al è l'as verticâl di un spazi tridimensionâl
- z te algjebre lineâr lu si dopre come tierce incognite
- Z maiuscul al rapresente l'insiemit dai numars intîrs
Metrologjie[cambie | modifiche il codiç]
- Z al è la abreviazion di zetta, prefìs ch'al significhe 1021
- z al è la abreviazion di zepto, prefìs chìal sighifiche 10-21
Traspuarts[cambie | modifiche il codiç]
- Z al è la targhe automobilistiche internazionâl dal Zambia


text:
Su "La Patrie dal Friûl" prosegue l'interessante percorso della "Cuintristorie dal Nûfcent" a cura di Angelo Floramo. Dal numero di
2011, la ricostruzione degli anni della guerra, con le esperienze della campagna di Russia, della Resistenza, della Repubblica Libera, della Occupazione cosacca.
Tantis bataiis intune grande tragjedie
Femine furlane tai agns daspò de vuere (par concession dal Archivi Tessaro di Buie, che o ringraziìn pe colaborazion)
I prins cinc agns a son chei trements de spiete, se si ju viôt cui voi di chei che a restin, ven a stâi lis feminis. La spiete e je simpri il lôr tragjic destin. A resistin, lis feminis. A lavorin par mantignî i fruts e i vecjos. In fabriche, te campagne, in famee. Ancje il cjamp di concentrament fassist di Gonârs al è plen di feminis, cui lôr vecjos e i lôr fruts. A son zingars, slovens e cravuats, tirâts dongje dopo la ocupazion di Lubiane, vitimis de pulizie etniche taliane. Nie di mangjâ ni di bevi. Une pagjine nere dal nestri Friûl, cuant che la polente, dineade, e vignive butade cun tristerie devant de rêt dal cjamp di concentrament, là che la man dai fruts no podeve rivâ a cjapâle sù. Par no contâ la vergogne dai bataions di cjamesis neris dal Cividât e dal Tumieç, che a violentin, a copin, a brusin i paîs in Slovenie e in Istrie. Ma stant che la Italie no à vût la sô Norimberghe, i nestris criminâi di vuere no son mai stâts punîts.
ALPIN, JO MAME_ Par fortune che nô furlans o podìn svantâsi di vê vût i alpins, che no àn mai amade la vuere, stant che il so pês al è simpri colât soredut su la lôr gobe. Come che a àn dimostrât a Paluce, cuant che bielzà pronts par partî pe Russie, cjamâts plui dai lôr mui, plens di marum e di avilizion, a viodin passâ dongje di lôr une compagnie in cjamese nere, che ju sbelee, ju incite a sei contents di lâ a murî pe Patrie. Ur monte sù la fote, a chei alpins, e poiâ il russac e fracâju di pachis al è stât dut un. A saran simpri lôr a colâ te nêf di Nikolaewka, ai 26 di Zenâr dal 1943. In tancj a son stâts salvâts des feminis russis, che ur àn dât di mangjà, tes lôr izbes. Int dure, i alpins, braurose. La caserme “Italia”, a Tarvis, e sarà la ultime a rindisi ai mucs, daspò dai 8 di Setembar. Tresinte alpins cuintri dutis lis colonis todescjis intropadis a Arnoldstein. E ancjemò une volte e je une femine a judâju, la Gjigje Picech, centraliniste de stazion publiche dal paîs, che e manten lis comunicazions, fintremai ae rese, dopo un scombatiment durat sîs oris. La prime partigjane femine de Resistence!
LA REPUBLICHE LIBARE DI CJARGNE_ E dopo di jê, tantis altris feminis a decidaran di scombati par difindi la libertât dal lôr popul. Come chês che a àn operât te Libare Republiche de Cjargne, une esperience durade dal Lui al Dicembar dal 1944, cul so altissim profîl di civiltât, pe difese de dignitât dal om, dal libar pinsîr, de scuele publiche, de nature e dal ambient, de libertât di peraule, di pinsîr e di stampe. Pe abolizion de pene di muart. 2.500 chilometris cuadrâts di libertât jenfri Friûl e Venit, 90 mil citadins. E dut chest, mentri che il triestin Odilo Globocnik al tornave a cjase cu la sô elegante divise nere des SS, fuart di vê bielzà organizât i cjamps di stermini di Sobibor e di Majdanek. Amì personâl di Himmler, al stave par screâ la Risiere di San Sabba a Triest. Cuintri chei partigjans de Cjargne i mucs a inviarin i Cosacs: 20.000 soldâts, compagnâts di 20.000 feminis, vecjos e fruts, 6.000 cjavai, cualchi desene di camêi. Cualchidun al à dite che no jerin farine di fâ ostiis. Ma in tancj cjargnei a disaran che a àn vaît cuant che i cosacs a son rivâts e ancje cuant che a son partîts: parcè che i puars e i disperâts a rivin simpri a capîsi, ae fin.
INMÒ SU PE MONT FURLANE_ Ma tal 1944 altris rus a zirin pe Cjargne e pal Friûl: a son i soldâts dal batalion Stalin, che a combatin cui partigjans garibaldins. Un di lôr, Denis, cjapitani de Armade Rosse, al mûr in combatiment a Clausêt. Il plevan nol vûl soterâlu tal cimitieri. Pietât cristiane. La sô lapide e je dongje dal mûr. Storiis che a àn il savôr dal romanç. Come chê di un altri rus, Kozjakin, premiât cul ordin di Lenin te vuere di Finlandie. Presonîr dai Mucs, al rive in Friûl insieme cui cosacs, al bandone la divise, al combat cui partigjans. Si inamore di une biele fantate di Ruvigne, che i darà doi fîs. Ma ae fin de vuere, Stalin al domande indaûr ducj i rus finîts in Europe. Par lui a son traditôrs. Consegnât tes mans de polizie politiche, Kozjakin nol tornarà mai plui. Lassant in Friûl cualchidun a spietâlu.
A CUANT LA NESTRE LIBERAZION?_Une vuere che non finìs. Tant che ai doi di Mai i Karstjäger des Waffen SS, ritirantsi, a fasin stragje di civîi a Vasinis. E la Italie e celebre la liberazion ai 25 di Avrîl! Vino di fâ cuintristorie? Lis feminis a vegnin svilidis ancje te zornade de liberazion. Che i oms de Resistence no volevin che a sfilassin a Udin, il prin di Mai, te place che e cjaparà il non di chê date, par pôre che si disès che la vuere partigjane e veve alc di pôc marziâl e mascli. A vegnin daûr gjonde e dolôr, ma ancje l’orôr dai svindics. E ce tantis frutis cui cjavei rasâts a son stadis umiliadis in place dome parcè che a vevin morosât cuntun soldât muc! Cuant che i mucs (i soldâts, intindìnsi, no lis SS!), i nemîs, a dividevin la marmelade, a mostravin la foto dai lôr fîs, mentri che i Inglês, i liberadôrs, a vevin miôr brusâ il mangjâ pluitost che dâlu ai fruts furlans. E a disevin di puartâ la democrazie. Une storie za sintude, ancje in chei dîs achì, ator pal mont, là che int in divise e bombarde, e umilie e e cope chei che e varès di difindi e di judâ. Tal non de Libertât. Vie i mucs e indenant chei altris: neris su la jeep, gome di mastiâ, sigarets americans, charleston e fox trot invezit di Lilì Marlene. E i oms che a tornin dai cjamps di presonie a son ducj come Vico, alpin di Glemone, tant smagrît e distrut che la mari no lu cognossarà, stant che i someave plui vecjo di jê. E al veve vincj agns. Mari fortunade però. Chê ritrate te foto de cuviertine e larà indenant a puartâ rosis sui crets par dute la sô vite, spietant.
Angelo Floramo


text:
Polente
La polente e jè un aliment tradizionâl une vore presint tes taulis dal Nord de Italie, ma si pues cjatâle in forme lizermentri diferente ancje in pais come la Austrie, la Slovenie, la Romanie e la Serbie.
La polente al è un impast di farine zale o blancje di blave o di altris cereâi (saròs), aghe e sâl, lassade cuei par une ore intune cjalderie di ram.
In Cjargne invezit de cjalderie di ram si doprave e si dopre ancjemò il cjalderuç di ghise. Stant che il cjalderuç di ghise al à un spessôr plui grant di chel di ram, la masse termiche e je plui impuartante e la temperadure medie dal impast di aghe e farine e je vonde costante e si riscje mancul di brusâle.
I prins a mangjâ la polente a son stâts i Romans, che fasevin une polente di spelte, pluitost dure che clamavin puls. Inte antighe Grecie, al vignive doprât invezit il vuardi.
Tradizions[cambie | modifiche il codiç]
Tradizion e volarès che si benedissi cul spali: prin di taiâle si fâs un mot a crôs cul spali tindût parsore de polente cjalde. Mê none e diseve simpri un induvinel: “E je une robe su la bree che tire dongje dute la famee…” Ducj o savevin la rispueste ma o rispuindevin simpri cuant che la pogneve pronte in taule.
Tai timps di magre la polente, e nome chê, e puartave la pelagre, tai timps di vuere, la polente e jere il mangjâ dai puars. Visâsi la polente che "e pareve une piçule lune, in un gran cercli di vapôrs" che si mangjave a cjase di Tonio jenfri “I promessi sposi" di Alessandro Manzoni.
La polente si lee ben sedi cul frico e ducj e doi chescj plats a son un grum bogns ancje la zornade daspò. La polente salacor la si po taiâ a fetutis par brustulîle su la gridele. E va ben sedi ancje cun ducj i plats che a àn il tocjo, come il Gulasch, e il bacalà.
Recipe[cambie | modifiche il codiç]
Par chest plat a si scugne vê farine zale di blave di buine cualitât (no chê blancje che e à un savôr plui delicât). Ûs doi la porzion pai solits doi afamâts:
Si puarte a bulizion un mieç litri di aghe, pôc prin che e cjapi il bol si zonte mieze sedonute di sâl grues, e duncje si scomence a butâ a ploie la farine, messedant cuntune scorie a man, o ancje cuntune sedon di len: al è impuartant zontâ la farine une vore planc e ben messedant, par evitâ che a vegnin grops. Par la cuantitât de farine, i vuelin su par ju 200 grams: dut câs a seconde de cualitât de farine suparà plui o mancul aghe, duncje lait un poc a voli.
Il compost al scugne jessi de consistence de bessiamele penze, parcè che al volarà impenzisi cul cuei. O vês di vê aghe cjalde a puartade di man par slungjâ la preparazion se e varès di suiâsi masse. La polente si impenzìs daspò che e je stade tirade fûr dal fûc, si che duncje al è simpri ben tignîle morbidute. A chest pont al è cui che al messede di continui e cui che le lasse cuei cence fastidi, messedant nome par disfâ la crostute penze che si ven a fâ parsore. La cuete e à di durâ al mancul un cuarante minûts, a la fin, tradizion e vûl che e sedi strucjade intun taulîr di len, dantgj la fâte di lune plene.


text:
Sanc
Il sanc al è un fluit dal cuarp specializât (tecnicamentri un tiessût), compost di un licuit clamât plasme, e di une part corpuscolâr fate di celulis dal sanc che a son in sospension dentri tal plasme. Lis celulis che a son tal sanc a son globui ros, o eritrocits, globui blancs, che a includin leucocits e linfocits, e plachetis o trombocits. Il plasme al è pe plui part aghe cun dentri proteinis in soluzion, sâl e altris sostancis, e al è il 55% dal intîr volum dal sanc. I mamifars a àn sanc ros, che al è di colôr ros brilant cuant che al è ossigjenât, par vie de emoglobine. Cierts animâi, come par esempli il Limulus polyphemus, un gjenar di masanetis, a doprin la emocjanine par puartâ l'ossigjen, invezit de emoglobine.
Lis celulis plui abondantis tal sanc a son i globui ros. Chescj a contegnin la emoglobine, une proteine che e conten fier e facilite il traspuart dal ossigjen di un puest dulà che e je abondance ai tiessûts che a'nd àn bisugne. La anidride carboniche e je invezit traspuartade dissiolte tal plasme. I globui blancs a judin a resisti a lis infezions e ai parassits, lis plachetis a son impuartantis pe coagulazion dal sanc.
Il sanc al cor ator tal cuarp par mieç de azion di pompe dal cûr. Il sanc arteriâl al puarte l'ossigjen de arie ispirade ai tiessûts dal cuarp, e il sanc venâl al puarte vie la anidride carboniche (o diossit di carboni), un prodot di scart dal metabolisim celulâr, fintremai ai polmons di dulà che e vignarà espirade.
L'agjetîf doprât pal sanc al à il prefìs emo- o emato-, che a vegnin de peraule grêc "aἷua", che al vûl dî propi "sanc". La peraule sanc e ven fûr invezit dal latin sanguis, sanguinis.
Si podin in curt dâ chescj dâts numerics pal sanc uman:
- i globui ros o eritrocits a son 4.2-6 milions par mm cubic;
- i globui blancs o leucocits a son 4.000-10.000 par mm cubic;
- lis plachetis o trombicts a son 200.000-300.000 par mm cubic;
- il plasme al è il 55-60% dal sanc;
- il plasme al è pal 90% aghe;
- i globui ros a son costituîts pal 65% di aghe e pal 35% di sostancis solidis (95% di emoglobine e 5% di lipits, enzims);
- il pês specific dal sanc al è di 1.055 kg/l;
- il rapuart carboni/azot (C/N) tal sanc al è di cirche 3;
- l'azot al costituìs il 10-14% dal sanc;
- il fosfar tal sanc al è di 2.5-5.0 mg/dl tai adults e 4.0-7.0 mg/dl tai fruts.


text:
Grillo l’indipendentist
Doi pês e dôs misuris, a segonde de audience
Chest filmât al è un biel esempli dal cûr pelôs di Beppe Grillo. Al è a Napoli e par cjarinâ il public a ‘nd dîs di ogni. Adiriture ju sburte a seguî l’esempli dal Kossovo e di separâsi de Italie. E al minût 6 e 50 seconts – udite udite! – al dîs che a an une lenghe ricognossude de Union Europee. Capide? Cuant al è achi in Friûl al dîs che si fâs Innovaction e dopo o pierdìn timp cuntune robe vecje come il furlan e a Napoli invesit….
Complimentons, Gri!
03 Monday Mar 2008
Posted friûltv, ilfurlanist webtvin


text:
Une gnove denunzie de mancjance di politiche linguistiche pal furlan. E rive di Radio Onde Furlane e di Radio Spazio 103 che îr a Udin a àn clamât une conference pe stampe par frontâ chest argoment. In chê ocasion Paolo Cantarutti, il president di Informazione Friulana, la cooperative editore de “radio libare dai furlans”, e Roberto Pensa, diretôr de emitente diocesane, a àn presentât la situazion.
Il câs di Radio Onde Furlane al è chel plui evident: cun passe il 70% de sô programazion par furlan e lis sô diviersis iniziativis su internet e sul teritori, la radio e davuelç une vere funzion di servizi public e cun dut achel tal 2013 si cjate a vê a ce fâ cuntune riduzion dal 40% dal jutori regjonâl rispiet al an passât, che e devente fintremai dal 60% rispiet al 2009. Ancje Radio Spazio 103 e à patît un tai dai fonts avonde significatîf: dal 2008 al dì di vuê e à il 50% in mancul dai fonts.
Lis dôs radios no patissin dome l’efiet de riduzion dai contribûts regjonâi pai ents ricognossûts di impuartance primarie pe tutele de lenghe furlane, ma a son colpidis ancje dal tierç azerament dai fonts pes trasmissions radiotelevisivis par furlan. Che la situazion e fos grivie e penze lu vevin za marcât tai dîs passâts il Comitât pe autonomie e pal rilanç dal Friûl e il Comitât/Odbor/Komitaat/Comitato 482.
Tra i partecipants ae conference al jere ancje Carli Pup, il puartevôs di chest comitât, che al ten dongje associazions e altris entitâts espression des comunitâts furlane, slovene e gjermaniche dal Friûl. «Al è un câs paradigmatic de mancjance di politiche linguistiche e di planificazion strategjiche de bande de Aministrazion regjonâl», al à vût dit Pup, marcant che pes radios, cence sigurecis in cont des risorsis finanziariis e dai timps pe lôr disponibilitât, al devente dificil sei organizâ e fâ il lôr lavôr che invistî su lis personis e su lis lôr professionalitâts.
La cuistion e tocje ancje la economie e no dome la lenghe, la culture, i dirits e la fonde de autonomie speciâl de Regjon Friûl-VJ. Cun di fat e cjape dentri puescj di vore, produzion di informazion e servizis e promozion dal teritori.
Dut chest al è impuartanton, massime intun moment di crisi, cemût che a àn marcât ancje i rapresentants di SFF, Kappa Vu e La Patrie dal Friûl, altris sogjets privâts che, compagn di Onde Furlane e Spazio 103, la lôr funzion e je ricognossude primarie pe promozion e pe tutele dal furlan. Le pense compagn il president de ARLeF, Lorenzo Zanon.


text:
Une Sabide speciâl inte suaze di UdinEstate, il cartelon di incuintris e events culturâi inmaneâts dal Comun di Udin pal Istât. Chê altre sere, ai 6 di Lui, la storie e la memorie vive a son stadis protagonistis li de Cort di Palaç Morpurgo, là che a 9 sot sere Lorenzo Fabbro e Adriano Venturini a àn presentât La Memoria, dopo la Liberazione le Lotte per il Lavoro. 1950, la Bassa alza la testa: Le Lotte del Cormôr.
L’apontament al jere dedicât aes Lotis dal Cormôr , une des pagjinis plui interessantis e magari cussì no ancjetant pôc cognossudis de storie dal Nûfcent in Friûl.
Forsit nol è un câs che in cont dal Friûl vicendis e personis che inaltrò a saressin ogjet di une sorte di cult coletîf e salacor ancje di une sorte di promozion cuasit di nivel comerciâl, cun films, libris e altris inziativis, a deventin “memorie platade” par vie di une operazion di rimozion coletive, dulà che no si pues fâ di mancul di vualmâ une vere strategjie di caratar ideologjic, stant che a son fats che a mostrin un Friûl vêr, che al è diviers e alternatîf rispiet a cierts lûcs comuns. Chest al vâl pes Lotis dal Cormôr compagn che pal riviel dal 1511 o par personaçs tant che Felix Marchi, Zuan Minut, Achille Tellini o, cun dut de lôr innomine planetarie, Tina Modotti e il stes Pier Paolo Pasolini, che dome tai ultins agns al è stât tornât a scuvierzi, almancul in Friûl.
Il siopar ledrôs fat te Vierte dal 1950 de bande di disocupâts e operaris de Basse Furlane a pro dal inviament di un plan di oparis di bonifiche te plane dal Cormôr al è stât contât cun leturis, cun testemoneancis video e cun intervents musicâi. Di chês lotis di popul, che a coinvolzerin passe vincjmil personis in dute la Basse, no àn fevelât dome Lorenzo Fabbro e Adriano Venturini, ma ancje lis leturis di Maurizio Mattiuzza, di Gino Dorigo, di Daniel Samba e di Franco Saccavini e lis cjançons dai Luna e Un Quarto.
Un apontament storic, no dome par vie che al tocjave un toc cuasi dismenteât de storie furlane, cun dut dal lavôr di documentazion fat agns indaûr di Paolo Gaspari, dai cuadris su la int dal Cormôr fats di Giuseppe Zigaina e dal drame storic e didatic scrit di Pierluigi Visintin, ma ancje parcè che une cierte storie dal Friûl e je stade contade, cun di plui par furlan, tal centri di Udin, tal cûr de citât.


text:
Doman e je sabide ai 27 di Fevrâr. Cemût che o vin za ricuardât tal nestri blog chê di doman e je une zornade particolâr. Cun di fat al cole l’inovâl de Joibe Grasse dal 1511, il riviel popolâr che al sclopà a Udin e che si slargjâ inte plui part de Patrie.
Chel fat storic al è une vore impuartant, parcè che al è un dai tancj moments là che il popul furlan al à mostrât dignitât, personalitât e cussience di se, in particolâr pe difese dai “dirits antîc” des comunitâts rurâls. Par chel, di passe dîs agns, par iniziative di Radio Onde Furlane, chê ricorence e je deventade la Zornade Furlane dai Dirits.
Ancje chest an, cun chê di memoreâ la “Zornade”, juste sabide ai 27 di Fevrâr , la “radio libare dai furlans” e met dongje une programazion di pueste, cun intervistis, aprofondiments tematics, testemoneancis, leturis e rubrichis specifichis.
Il prin apontament al è a nûf a matine cuntune pontade speciâl di Dret e Ledrôs, par cure di Mauro Missana, là che si fevelarà des mobilitazions e des resistencis teritoriâls, ambientâls e linguistichis dal Friûl, cui intervents di Massimo Morettuzzo, Diego Navarria, Lorenzo Fabbro, Aldevis Tibaldi e Mario Anzil.
Vie pe buinore – e po in repliche sot sere a tacâ di cinc e mieze – a saran ancje Babêl Europe, la rubriche su musiche, dirits e minorancis par cure di Marco Stolfo, e lis convesazions cun Giorgio Cavallo e Adrian Cescje che a fevelaran dai lôr libris Ripensare la nazione e Memoriis di politiche linguistiche.
I dirits in musiche a saran tra i protagoniscj dal dopodimsdì, cu lis selezions musicâls di Carli Pup (Irrintzi, a misdì e mieç) e di Leo Virgili (a trê e mieze), e po ancje de serade cu la edizion speciâl di Indigo, cun Francis e Adrianus.
Cun di plui a trê e larà in onde la leture storiche de Joibe Grasse par cure di Barbara Minen e di cuatri e mieze Carli Pup e Pauli Cantarut a fevelaran dai dirits linguistics dai slovens e dai todescs dal Friûl cun Antonio Banchig e cun Alfredo Sandrini.
Onde Furlane si pues scoltâle sui 90 Mhz te plui part dal Friûl, sui 90.2 Mhz in Cjargne e in direte web ae direzion www.ondefurlane.eu in dut il mont. Si pues scoltâle dapardut ancje su smartphone, tablet, iPhone e iPad cu la aplicazion di pueste di discjamâ de rêt.


text:
Par sigûr e je un esempli di chê che in matematiche si clame proporzionalitât invierse.
Di ce fevelìno? De tindince dal president de provincie di Udin di sparâle gruesse e di berlâ a fuart. No savìn di ce che e dipent, però la sô e je une tindince gjenerâl che si palese cuntune intensitât particolâr propit cuant che al fevele de lenghe furlane, de normative di tutele e de sô metude in vore.
In tantis ocasions o vin la impression che – ancje in graciis dal cidinôr di tancj altris di lôr, che a tasin e i lassin a lui dut il spazi – al dopri chestis cuistions juste par fâsi propagande e par platâ la sô scjarse azion concrete propit in chest cjamp.
Compagn dal Freddy de cjançon di Fred Buscaglione, che al veve il «whisky facile», il president de Provincie di Udin al à la declarazion «facile» e al ven judât in chest de bande di un sisteme mediatic e informatîf che al è simpri sensibîl aes sôs sparadis.
L’efiet di cheste ande al è che, in particolâr, ancje cuant che al dîs alc di sest, al rive a fâ passâ il messaç contrari.
Par esempli se al declare “urbi et orbi” che al è ben insegnâ il furlan ai fruts, al fâs vignî la voie di fâ dut une altre robe e fintremai di fâur cjantâ ai fruts l’imni di Mameli (robis di clamâ Telefono Azzurro…).
Par no fevelâ di cemût che la robe e je stade doprade par fâ un sondaç in cont de opinion de int sul argoment.
Ma forsit chest nol è un probleme par lui, stant che il so intindiment nol è chel di indreçâ la opinion publiche a pro dal furlan ma ben chel di mostrâsi lui, su la stampe e par television.
Une altre sparade di cheste fate e je chê de setemane stade, cuant che al à berlât cuintri de Regjon, che no da fûr par ordin ai ents locâi i fonts statâi previodûts pe metude in vore de Leç 482/1999.
Al pues stâi che i timps dal ripart a sedin stâts masse luncs e in chest sens al podarès vê ancje reson, però al è un però: anzit, doi.
La sô berlade e je suspiete pai timps – al somee che le vedi fate juste intant che al veve za ricevude la comunicazion dal contribût pal 2012, daûr di un at aministratîf dal mês di Fevrâr – e soredut e je une vore discutibile tai cuntignûts, stant che al domande che e vegni scancelade la gjestion aministrative e organizative regjonâl di chei bêçs dal Stât, che e diven de metude in vore dal Statût di autonomie e duncje de rilevance de presince chi di nô des comunitâts furlane, slovene e gjermaniche.
Mancul mâl che al è un difensôr des autonomiis…
Si pues zontâ ancje alc in cont de lenghe furlane e di ce che e fâs Provincie di Udin cui bêçs de leç 482/1999 e cun chei altris che i rivin de Regjon pes ativitâts culturâls par furlan: segnaletiche stradâl là che, par esempli, impen di “Orçan” si lei “Orzàn” (sic!) e fintremai “Centri Commercial” (sic! sic! sic!) al puest di “Centri comerciâl” (viodût timp indaûr su la strade tra Paulêt e Remanzâs), iniziativis culturâls “dialetantis” e autoreferenziâls e soredut propagande personâl grandonone(in maniere coerente cuntune cierte proporzionalitât invierse).
Par no fevelâ di ce che no fâs. Par esempli: isal pussibil che chest ent, che il so president al conte che i ten une vore ae lenghe furlane e ae furlanetât, no si visi de Union Scritôrs Furlans e de riviste Gnovis Pagjinis Furlanis?
Al somee propit di sì, cemût che si lei achì e achì
Cemût disevial chel? «Meditate, gente, meditate».


text:
Empoli e Udin a zuin sù par jù un timp par om, a fasin un gol par om e a cjapin un pont par om. La partide di nossere e finìs cussì: cence vincidôrs e cuntun tic di marum par dutis dôs lis scuadris, massime pe formazion blancje e nere, che ae fin dal incuintri, za tal recupar, e viôt sfantâsi la pussibilitât di vinci e di puartâ a cjase trê ponts preseôs.
Pe ocasion Colantuono al mande in cjamp une scuadre cun cualchi novitât assolude – la cubie di atac formade di Zapata e dal gnûf rivât Matos – e diviers altris cambiaments rispiet a chê che domenie e veve zuiât cuintri de Lazio: tra i titolârs a son Herteaux e Felipe, in difese, e Widmer, Hallfredsson, Lodi e Fernandes, te seconde linie.
Lis sieltis di Colantuono a son chês justis, stant che l’Udin al partìs ben, cun snait e cun ecuilibri, e soredut Matos si inserìs ben te manovre, sei in tandem cun Zapata che in cubie con Fernandes, che propit in graciis di une sô iniziative al impegne Skorupski cuntun diagonâl ben petât.
Ancje Zapata si zove di un azion inviade dal ex zuiadôr dal Carpi e al segne dopo vincjetrê minûts di zûc.
L’Empoli al fâs zirâ la bale avonde ben, ma no rive a jessi pardabon pericolôs. L’Udin no si scompon daûr e al prove a dopleâ il vantaç in cuintripît ancjemò cun Fernandes e cun Zapata.
Tal secont timp al è un câl de atenzion e de tignude dal cjamp de bande dai blancs e neris. L’Empoli al rive a fâsi vîf des bandis di Karnezis. Al vuadagne ancje un rigôr cul ex blanc e neri Zielinski: lu tire Saponara, ma al ven parât dal puartîr dal Udin.
Propit la ocasion mancjade ur da gnove fuarce ai parons di cjase, che a frachin il pedâl dal aceleradôr e a provin a tirâ in puarte cun Pucciarelli, Mario Rui e Maccarone, che però no van a bersai. L’Udin al è in ritirade e cussì i empolês a provin ancjemò, fint tal ultin, e dopo di une biele triangolazion cun Maccarone propit Pucciarelli al rive a cjatâ la bale juste che e finìs te puarte di Karnezis e al è un a un.


text:
Tra mancul di un mês e sarà une altre volte la zornade dai 3 di Avrîl, la “Fieste de Patrie dal Friûl”.
O pensìn che chê date e sedi impuartantone pal Friûl, no dome te sô storie e pe sô storie, ma ancje pal so avignî. Lu vin za scrit plui voltis, cemût che si pues lei achì e achì.
In chescj dîs propit la cuistion de “Fieste de Patrie” e je une vore di atualitât tal dibatiment politic e mediatic. Cun di fat, chê propueste di leç regjonâl par memoreâ la “Fieste de Patrie dal Friûl” fate indenant un an indaûr di trê conseîrs regjonâi e je stade frontade che nol è tant inte Comission pe culture dal Consei regjonâl e in curt si varès di discorile e di fâle buine.
Par dut chest nus somee di sest tornâ sul argoment e provâ a fâ un pâr di domandis e cualchi resonament.
La prime domande e je cheste: «Covential memoreâ l’inovâl de atribuzion dal podê temporâl al patriarcje Siart de bande del imperatôr Indrì IV?»
La rispueste no pues che jessi afermative, cemût che o vin za scrit.
In cont des motivazions a pro, o zontin ancjemò la segnalazion di altris riflessions su la cuistion che si cjatiin rêt.
Velis chi:
http://www.lapatriedalfriul.org/wp-admin/
http://www.lapatriedalfriul.org/?p=8777/
http://www.istitutladinfurlan.it/fiestedepatrie/
http://www.friulinelmondo.com/assets/files/anni_2000/570-03-2002.pdf
http://ladinsdalfriul.blogspot.it/
La seconde domande e je: «Coventie une leç di pueste par memoreâ la “Fieste de Patrie dal Friûl”?».
Di un ciert pont di viste, si podarès dî che une leç di pueste no je prioritarie. Prime di meti dongje une gnove leç, al sarès miôr meti in vore ben une schirie di leçs regjonâls (par esempli chês che tocjin la tutele des minorancis linguistichis furlane, slovene e gjermaniche) che, cundut che a son formalmentri in vore za di agns, a son ancjemò daûr a cirî une vere aplicazion.
Cundut achel, si podarès ancje zontâ che une formalizazion normative de “Fieste de Patrie dal Friûl” no sarès mâl. Se la memorie no nus tradìs, par esempli, in Sardegne “Sa die de sa Sardigna” e ven memoreade propit daûr di une leç regjonâl…
Però al è un però. La leç regjonâl pe “Fieste de Patrie dal Friûl” e à di jessi fate ben: e à di jessi pe “Fieste de Patrie dal Friûl” e no par alc altri. Magari cussì no, nus somee che il test – sei inte sô version origjinâl, sei chel jessût fûr de Comission – al fasi avonde confusion. Par chel, se nol cambie, al podarès fâ ancjemò plui dams.
In particolâr vie par dut il test (e ancje tal dibatiment e tes cjacaris che di chel a son buridis fûr) si confont il Friûl, che e je chê entitât storiche, gjeografiche e teritoriâl, che propit a tacâ dai 3 di Avrîl dal 1077 e cjapave sù une sô specifiche autonomie politiche e istituzionâl e e rinfuartive la sô unitât e unitarietât, cul teritori dulà che si fevele par furlan, che di chel Friûl al è dome une part.
Duncje l’ambit di atuazion de leç su la Fieste de Patrie nol pues jessi chel dai comuns zonizâts pe lenghe furlane, ma chel che al cjape dentri – almancul pes competencis del Regjon autonome Friûl-VJ, che no tocjin ancje il Mandament di Puart – ducj i comuns che in dì di vuê a son tes provinciis di Pordenon, di Udin e di Gurize.
La Fieste de Patrie dal Friûl e je la fieste di une Patrie che no je «ni piçule ni extralarge»; e je la fieste di un Friûl unitari sul plan storic e gjeografic, la fieste di un Friûl che propit in chei trê secui e mieç al definive il so profîl multietnic e multilengâl e duncje la fieste di un Friûl – furlan, sloven, todesc e talian – che ae europeane vie si pues definîlu «unît inte diversitât» e che al è “Patrie”, ven a dî “cjase” e “tiere”, di ducj chei che culì a vivin.
Se no si comede chest fal di fonde de propueste di leç, il pericul al è chel di fâ dam al Friûl intîr e soredut al Friûl di lenghe furlane, stant che cualchidun al podarès pensâ che la tutele dai dirits linguistics si pues fâle cul permeti di meti fûr une bandiere une dì ad an e cul fâ cualchi incuintri, conference o studi sul stât patriarcjâl, lassant in bande la metude in vore, pardabon, de L.R: 29/2007.
Tal dibatiment di chescj dîs a saltin fûr diviersis manifestazions di chest pericul: a son tendincis di veteronazionalisim talianon miscliçadis cun campanilisims di ogni sorte, là che si palesin pôre de diversitât, pôre de storie, pôre dal avignî e pôre dal Friûl, che si zontin cun chê friulanofobie e cun chê slovenofobie che o cognossin za masse ben.
Cence dismenteâ il fat che propit te costruzion dal profîl multietnic e multilengâl dal stât patriarcjâl e cjate spazi ancje la definizion de fisionomie origjinâl de lenghe furlane, la “Fieste de Patrie” no pues jessi dome la fieste de popolazion di lenghe furlane. E à di jessi la “Fieste dal Friûl”: di dut il Friûl e dal Friûl di ducj.
In chest sens no pues jessi nancje la Fieste de Patrie “friuliveneziagiuliana” – e chest al è un altri pericul – parcè che no esist: une robe a son la storie e la «invenzion de tradizion»; une altre la ignorance e la mistificazion.
Però, propit tant che “Fieste de Patrie dal Friûl” (e vonde) e podarès jess alc di bon ancje par chê part de regjon Friûl-VJ che no je Friûl. In non de storie, de diversitât linguistiche e culturâl, des relazions tra la “Patrie” e chei altris teritoris, in chê volte e in dì di vuê.
Par chest la leç su la “Fieste de Patrie dal Friûl” e à di jessi clare e juste. A pro di dut il Friûl, dal Friûl di ducj e dal Friûl cun ducj. Cence pôre che al sedi Friûl.


text:
Ancjemò Di Natale, ancjemò vitorie, ancjemò la Europe inte smicje. La partide di domenie e conferme lis buinis cundizions psicologjichis ancjemò prime che tecnichis, tatichis e atletichis dal Udin.
La scuadre e à gjambis, cûr e sintiment e chest si lu viôt sei cuant che e zuie ben che, ancjemò di plui, cuant che e je in dificoltât, cemût che al è someât in part vie pal prin timp, cui sampdorians che a cirivin di difindisi e di dâ fastidi indenant cun Eder.
Il prin gol di Di Natale al è rivât juste in chê fase de partide alì: un classic dal repertori di SuperTotò par precision e potence.
Il secont gol dal cjapitani al à confermât sei il caratar de scuadre sei la cualitât dal numar 10, che par intant al è rivâ ancje chest an a cuote vincj goi (e no je finide achì…): la segnature di Eder al 34’ dal prin timp e veve tornât a meti a pâr il match cun cualchi preocupazion pai blancs e neris ancjemò sul imprin dal secont timp.
La partide e à dât ancjemò cualchi sgrisul ai tifôs furlans, cul pâl di Sansone e cuntun pâr di miezis indecisions de bande di Brkič, ma ben un numar plui alt di sodisfazions. Tra chestis vê viodût che Di Natale e Muriel a rivin a zuiâ un dongje di chel altri, vê gjoldût pal tierç gol segnât di Muriel e vê puartât a cjase la cuinte vitorie une daûr di chê altre.
La strade che e puarte ae Europe cumò e passe par Palermo.
L’Udin al à di fâ ponts par lâ indenant e i sicilians a scugnin vinci par no lâ in serie B. Une partide dificile, che cun Domizzi, Pinzi e Danilo fûr par vie de scualifiche, e somee ancjemò plui delicade.
Ma al è pardabon un pecjât molâ a chest pont.


text:
Canìs comprensoriâl
La “Comunitât Culinâr dal Friûl” e gjestìs il funzionament de struture di proprietât clamade "Canìs Comprensoriâl”, Rivis Darcjan (UD), frazion Darcjan disore n. 12/3, localitât PRALONGHI, Vie CAMIN;
La struture dal canìs comprensoriâl e à come finalitât la custodie, il manteniment, la gjestion sanitarie e la assistence dal miedi veterinari dai cjans ricoverats e e sigure:
- ricovar e custodie dai cjans cjapâts o cjatâts il timp cal covente pe lôr restituzion ai proprietaris o al lôr afidament a cui cal domande;
- ricovar e custodie permanente dai cjans cuant che nol è pussibil afidâju a cui cal domande;
- assistence veterinarie;
- spazis idonis a garantî i moviments dai cjans;
- spazis idonis par l'isolament sanitari dai animâi;
- la promozion pe adozion di cjans culì ricoverâts, ancje par mieç de colaborazion des associazions;
- magazen di depuesit dai cuarps dai animâi cjapâts sù, in spiete dal smaltiment daûr de normative in vore.
Tal Canìs Comprensoriâl, par ce cal compet la sezion di acet dai cjans, a son ricoverâts e vuardiâts:
• i cjans cjapâts, parcè che cjatâts vagolâ cence la musarole di pueste, ancje in areis privadis cence sierai (art. 83 e 85, dal D.P.Rep. n. 320/54 “Regolament di Polizie Veterinarie”), tal teritori dai Comuns consorziâts/convenzionâts cun la Comunitât Culinâr, che e fâs par de A.S.S. n. 4 “Friûl di Mieç”, passâts il periodi di detenzion tal repart di contumacie dal canìs Aziendâl de A.S.S. n. 4 “Friûl di Mieç”, vie Lumignà, n. 337, Udin;
• i cjans, tignûts dai proprietaris residents tai Comuns, consorziâts/convenzionâts cu la Comunitât Culinâr dal Friûl (che a fâs part de A.S.S. n. 4 “Friûl di Mieç”), in condizions che a produsin disasi al animâl, o che no garantissin la sigurece e la igjiene publiche;
• i cjans, in câs di rinunzie permanente cun motivazion di puest di bande dai proprietaris o di cui che ju ten, residents tai Comuns consorziâts/convenzionâts cu la Comunitât Culinâr dal Friûl, che e fâs part de A.S.S. n. 4 “Friûl di Mieç”;
• i cjans di proprietât, pal pensionament daûr paiament, se e je disponibilitât di box;
La struture e je furnide di:
Palacine A
* locâl dal ufici veterinari cun dongje locâl infermarie;
* locâl de sale di spiete pal public;
* locâl dal camarin, cun doce e servizis igjienics;
* locâl dai imprescj, disinfetants e dispositîfs pe pulizie, disinfezion, disinfestazion e deratizzazion.
Palacine B
* locâl dal ufici personâl assegnât ae gjestion dal canìs;
* locâl de cusine, cun dongje locâl frigorifars;
* locâl dispense pal dipuesit di alimentârs diferents.
Sezion di Acet, cun n. 61 box (capacitât massime di cirche n. 100 cjans), dividûts in:
* Repart di Ricovar e Custodie = 46 box (L.R. 20/2012 art. 7)
* Repart di Pensionament = 13 box;
* Repart "infermarie" = 2 box.
L’ aree esterne a prât e je di cuasit 16.500 m2.
Daûr dal art. 7, come 7 de L.R. n. 20 dal 11 di Otubar 2012, al è stat afidât il servizi di responsabil sanitari di davuelzi te struture ae dot.esse KATIA BRUNELLO ZANITTI judade de Cliniche Veterinarie DOMUS VET di Maian (UD);
La gjestion dal cjanìs e je afidade a la Cooperative Sociâl LA SORGENTE;
Cun di plui culì de struture dal canìs comprensoriâl di Rivis Darcjan a son presints, daûr di convenzion, cualchi volontari de Associazion “AMICI DELLA TERRA – Onlus - Protezion Animâi e Ambient” ricognossude dal Ministeri dal Ambient seont la Leç n. 349/86, D. 20.02.1987.
DÂTS REALTÎFS AE GJESTION:
• Tal an 2012:
- rivâts n° 52 cjans
- adotâts n° 40 cjans
- tornâts n° 1 cjan
- muarts n° 3 cjans
• Tal an 2013:
- rivâtsi n° 54 cjans
- adotâts n° 34 cjans
- tornâts n° 1 cjan
- muarts n° 2 cjans
Tarifis prestazions canìs 2016
Paiaments
I paiaments a pro de Comunitât Culinâr dal Friûl a varan di sei fats nome par mieç di bonific bancari sul cont:
Istitût: Bancje di Credit Cooperatîf dal Friûl Centrâl in A.T.I. cun la Casse Centrâl Bancje di Credit Cooperatîf dal Nord Est s.p.a.
IBAN: IT95S0359901800000000120414
indicant obbligatoriamente te causâl di paiament direzion e codiç fiscâl di cui cal domande il servizi
Riferiments
CANÌS COMPRENSORIÂL
Frazion Darcjan disore 12/3, localitât Pralonghi - Vie Camin
33030 - Rivis Darcjan (UD)
Telefon 0432/801288
Orari al public:
dal Lunis al Vinars des 2 daspò misdì a lis 4
e la sabide des 10 a misdì
Par vê plui informazions
Comunitât Culinâr dal Friûl
Aree Tecniche
Place Cjistiel 7
33010 Colorêt di Montalban (UD)
Tel. 0432/889507 Fax 0432/889818
ambiente@collinare.regione.fvg.it


text:
Te gnot tra sabide ai 12 e domenie ai 13 di Jugn dal an passât, nus lassave intune maniere improvise Raff BB Lazzara, poete furlan, babelic e visionari, ironic, libertari e scalembri.
Di une bande, par chel, nus tocje dî che Raff BB nol è plui cun nô. Di chê altre bande, però, la sô vôs, lis sôs peraulis e lis sôs visions nus compagnin ancjemò in dì di vuê.
Sabide ai 15 di Lui a Puart, inte suaze de rassegne Notturni DiVersi, te Plaçute de Pescjarie, e sarà une ocasion propit par ricuardâ Raff BB e par dâsi dongje cu la sô vôs, cu lis sôs peraulis e cu lis sôs visions.
L’apontament si clame Dos gardenias par BB e al è un omaç ae poesie furlane e planetarie di Raff BB Lazzara, cun leturis, imagjins e cjançons.
A saran i Trastolons – Stiefin Morat, Lussia Di Uanis, Pauli Cantarutti, Vera Putelli, Fabian Riz, Guido Carrara, Maurizio Mattiuzza – e cun lôr ancje Loris Vescovo, Rive No Tocje, Romano Todesco e Ermes “Momi” Ghirardini.
Si tache a 9 di gnot.


text:
Ideât e realizât di:
Serena Di Blasio (scriture e senegjature)
Giulia Spanghero (dissens)
Giorgio Cantoni (animazion)
Une produzion:
CTA - Centro Teatro Animazione e Figure, Gurize
cul sostegn di ARLeF - Agjenzie Regjonâl pe Lenghe Furlane
Durade: 6'
An: 2015
La storie e conte lis aventuris di une âf blu, colôr une vore strani par une âf. La âf blu e nas intun bôç une vore simil a tancj altris, cu lis sôs regulis sociâls e la sô division rigorose dal lavôr. La âf blu, che sul imprin no je buine di fâ nissune vore che i ven dade dentri dal bôç, e stente a cjatâ une sô funzion. E ven tolerade, ma ignorade di chês altris âfs. Par chest une dì la âf blu si fâs cûr fuart e e decît di lassâ il bôç e lâ vie par cognossi il mont. Il so viaç “iniziatic” le puartarà a cognossi no dome chês altris creaturis dai prâts, ma ancje (e soredut) se stesse e lis sôs peculiaritâts.
Dal svuarbecjavai braurin e scuvierç cemût che il blu al podedi jessi un colôr une vore bramât; il çupet, instabil e noiôs, le cjape par un moscjon; une margarite grande le protêç pe gnot; il savi chebar le confuarte e i lasse un messaç di sperance: “cualchi volte te convivence e je fuarce la diference”.
La âf blu, tal ultin, e scuvierç che un trop di avons al vûl atacâ il so bôç. Par salvâ lis sôs sûrs la âf blu e riscje la vite ma, cuntune buine pensade che e metarà in vore dut ce che e à imparât, e rivarà a parâ vie i avons. La âf blu e vuadagne cussì la stime e il rispiet tal so bôç.
Ideât e realizât di:
Serena Di Blasio (scriture e senegjature)
Giulia Spanghero (dissens)
Giorgio Cantoni (animazion)
Cu la colaborazion di:
Michele Polo (traduzion par furlan)
Matteo Sgobino (musichis origjinâls)
Adun cun:
Nicoletta Oscuro (vôs)
Didier Ortolani (musicist)
Alessandro Turchet (musicist)
Une produzion:
CTA - Centro Teatro Animazione e Figure, Gurize
cul sostegn di ARLeF - Agjenzie Regjonâl pe Lenghe Furlane
Par informazions:
www.ctagorizia.it


text:
Une trasmission speciâl là che si fevele de viticolture in Friûl. E je chê che si podarà scoltâle doman, ai 5 di Novembar, su lis frecuencis di Radio Onde Furlane, inte suaze di Dret & Ledrôs, la rubriche setemanâl di aprofondiment gjornalistic che e marche il palinsest de sabide de ‘radio libare dai furlans’.
Il program, curât e condusût dal diretôr de emitente, Mauro Missana, cul coordenament redazionâl di Enrico Turloni, al pontarà la so atenzion viers ce che di gnûf e di bon al nas tra vignâi e cantinis. Storiis di vins, di vîts e di vitis: di vins di cualitât, di vîts cuinçadis e curadis cun mistîr, di vitis dedicadis ae tiere, ae ue e ae produzion dal vin.
Un dai ospits di cheste gnove ‘sabide furlane fuarte’ al sarà l’innomenât cuinçadôr fuMy Sitesrlan Marco Simonit, soci di Simonit & Sirch, aziende che pôcs dîs indaûr e à presentât ae stampe di setôr a nivel mondiâl i risultâts de sô ricercje in cont dai intervents di dendrologjie, sperimentâts tai ultins agns cun risultâts une vore bogns (90% di vuarison) te cure des vîts maladis.
A son proviodudis ancje lis testemoneancis di trê produtôrs che la lôr carateristiche e je chê de ricercje de cualitât e dal leament fuart cul teritori: Federica Magrini di Vignâi da Duline di Vilegnove dal Judri, Joško Gravner di Oslavie e Marco Cecchini di Faedis.
A fevelaran des esperiencis e des prospetivis de viticulture furlane ancje trê gjornaliscj di setôr di innomine internazionâl tant che Stefano Cosma, Ian D’Agata e John Brunton.
La trasmission si podarà tornâ a scoltâle in repliche domenie ai 6 di Novembar a tacâ di 8 a buinore e miercus ai 9 a 3 dopo di misdì.
Onde Furlane e trasmet in modulazion di frecuence sui 90 Mhz te plui part dal Friûl, sui 90.2 Mhz in Cjargne e su internet ae direzion www.ondefurlane.eu .
Cun di plui si pues scoltâle su smartphone, Iphone, tablet e Ipad, doprant la aplicazion specifiche che si le discjame de rêt daûr des indicazions che si cjatin ae direzion www.ondefurlane.eu.


text:
La maledizion dal non Dacia Arena e fâs efiet ancje a Frosinone, là che l’Udin al zuie avonde pôc e al piert in maniere clare, nete e juste. Cussì la situazion in classifiche e torne a jessi grivie e penze e la scuadre tierce ultime e je propit chê dal Frosinone a cuatri ponts di distance dai blancs e neris.
I parons di cjase a mostrin di vê lis indeis claris a tacâ dal prin minût de partide. Cu la poie dal so public, il Frosinone al à voie di vinci e di cjapâ i trê ponts che idan ancjemò la sperance di lâ indenant e di provâ a scombati par restâ in serie A. La scuadre di Stellone e ocupe il cjamp cuntun 4-4-2 ecuilibrât, là che Paganini al cjape il puest di Tonev e al sburte cun continuitât in tandem cun
Kragl, intant che l’Udin al rispuint cun chel stes scheme de partide cuintri dal Verona, cun trê pontis (Di Natale, Thereau e Fernandes) e cuntune linie mezane formade di Badu, Guilherme e Kuzmanovic.
Il Frosinone al cjate la strade dal gol dopo dodis minûts cun Daniele Ciofani, che, fûr de aree di rigôr, suntun bon assist di Dionisi, si zire, al sbelance la difese blancje e nere cuntun biel moviment e al tire in puarte: nuie ce fâ par Karnezis.
La reazion dal Udin no si viôt, il Frosinone al manten il control de partide e dome tai ultins minûts, prime de polse, la scuadre di balon furlane e je pericolose cuntune combinazion Di Natale-Thereau, sierade de bande dal atacant francês cuntun tîr parât di Leali.
Tal secont timp la musiche no cambie. L’Udin nol rive a imbastî une azion di atac degne di chest non, sei pai siei limits che pe atenzion dai aversaris, che a sierin ducj i spazis e a lassin Di Natale e Thereau in cundizions di rivâ a fâ pôc o nuie. L’unic protagonist tra i blancs e neris al è Karnezis, che nol rive a fermâ la conclusion cul cjâf di Blanchars, ma al interven ben su trê tîrs di Kragl e suntun tentatîf di Dionisi.
Di chê altre bande dal cjamp Leali al à pôc ce fâ, cundut des sostituzions di Badu cun Matos e di Thereau cun Perica. Salacor l’Udin al è ancjemò plui smamît che tal prin timp. Domenie che al ven, al zuiarà in cjase cuintri de Roma: sunaraie la svearine, finalmentri?


text:
Libri de Apocalìs
Il Libri de Apocalìs, clamât ancje Rivelazion (dal sostantîf grêc Aπokάλuψις, apokalupsis, che voltât al significhe " distaponament" , "disvelamint", spes doprât a proposit di rivelazions di nature divine), al è un libri che cun tantis ilustrazions o simbui al conclût il Gnûf Testament.
Propri a cause dai tancj simbui, al à dât lûc a diviersis corints di interpretazion.
Une fondade cognossince e une atente analisi de intire Bibie, nus permet purpûr di dâ il just significât, soredut tignint cont che lis scrituris a son ispiradis di Diu e il so proposit al è clarementri contignût dal libri di Gjenesi a chel di Apocalìs, cence contradizions.
Il scritôr al è l'apuestul Zuan, come che lui stes al declare e al precise di vêlu scrit cuant che al jere presonîr inte isule di Patmos, duncje probabilmentri ator il 96 d.C.
Lui al declare di vê vût visions par mieç di un agnul il cuâl lis ve di Jesus che a so volte al riferive chel che Diu i voleve trasmeti.
Contrariementri a chel che tancj a podaressin pensâ, il libri nol è stât scrit par spaurî la int, ancje se cetantis visions a puedin someâ spaventevulis, ma par confuartâ e incoragjâ chei che lu lein.
Contignût[cambie | modifiche il codiç]
Inte jentrade Zuan al nomene la font divine e il canâl zontraviers il cuâl i ven dade la rivelazion; po al cjacare di messaçs di Jesus a lis siet congregazions o glesiis:
- Efeso, par vie che a vevin lassât l'amôr che a vevin al inizi;
- Smirne, al ricognòs la lôr tribulazion e la lôr miserie;
- Pergamo, dulà che a 'ndi jere il centri de idolatrie;
- Tiatira, laudâts par il lôr amôr e fede ma costumâts parcè che a tignivin buine une femine (Gerabele o Izebel) che si vantave di jessi une profetesse;
- Sardi, che a veve la nomee di jessi vive, ma e jere muarte parcè che lis sôs oparis no jerin completementri fatis denant di Diu;
- Filadelfia, cognossude pe so buine condote
- Laodicea, che no jere ni cjalde ni frede
Po dopo la vision de santitât e de glorie di Diu. Ator dal so scagn a 'ndi son 24 vieris; al ven fûr un rodul cun 7 sigjîi che dome l'agnel (Jesus) al è bon di vierzi. A vegnin vierzûts i sigjîi:
Prin: al aparìs un cjaval blanc cun il so cavalîr par completâ la vitorie; Secont: un cjaval di colôr ros vîf che al gjave la pâs intal mont; Tierç: un cjaval neri che al dose il forment; Cuart: un cjaval tombadiç montât de Muart; Cuint: si viodin chei scjanâts a cause de peraule di Diu; Sest: un gran taramot che al met in bulidure i potents de tiere.
Daspò e je la vision di agnui che a intrategnin i cuatri aiars da la tiere, fintremai che a no vegnin segnâts i sierfs di Diu. Il lôr numar al è di 144.000.
A ven viodude ancje une grande sdrume di int di ogni nazion in pîts denant dal Agnel.
Al ven viert il setim sigjîl. Siet agnui cun 7 trombis a stan par sunâ.
Al sun des primis trê trombis, flagjei a si strucjin su la tiere.
Cuant che a sune la cuarte trombe un tierç dal soreli, de lune e des stelis a si scurissin.
Cul sun de cuinte trombe un astri al cole dal cîl e al fâs vignî fûr une plaie di cavaletis.
La seste trombe e anuncie il disleam di cuatri agnui che a son pronts a copâ.
Setime trombe. Vôs celestis a anuncin che il ream dal mont al è deventât il ream dal nestri Signôr e dal so Crist.
Al comparis un grant segn intal cîl: une femine che e parturìs un fi mascjo e un dragon pront a fâ fûr chest fi.
Lis interpretazions achì a son diviersis.
Cetantis organizazions a ritegni che:
la femine e figure la Glesie e e ven ancje aplicade a Marie SS, che je apont clamade ancje Mari di Diu.
Il dragon al è Satane il Diaul.
Il fi al figure il Messie.
Par altris invezit:
la femine e figure la "Jerusalem di Parsore", ven a stâi l'organizazion universâl di Diu, fate di creaturis spirituâls.
il dragon al è Satane il Diaul.
la nassite dal fi e figure la nassite dal Ream di Diu il re dal cuâl al è Jesus.
A ven po dopo une vuere in cîl, dulà che Michêl al sconfîç Satane che al ven butât jù e scaraventât dongje de tiere, e chest al cause grancj problemis.
Si viôt cumò vignî fûr dal mâr une brute bestie cun dîs cuars e siet cjâfs.
Secont cualchidun cheste e figure la potence dal mâl che e combat cuintri la Glesie.
Par altris invezit e figure specifichis potencis politichis mondiâl che a si sucedin intal cors de storie fin a nestris dîs e che a àn fat cuintri al popul di Diu.
A ven fûr dopo une altre bestie che e à doi cuars come chei di un agnel ma che e cjacare come un dragon.
Cumò l'Agnel al è sul mont Sion cun i soi 144.000 sovrans. Po dopo un agnul che al svole in mieç al cîl al fâs un grant anunci: E je colade Babilonie la Grande.
Cheste Babilonie par cetancj e figure Rome, mentri par altris e figure dutis lis falsis religjons dal mont.
A vegnin po dopo disvuedadis lis siet copis dal furôr di Diu. E scomence cussì une schirie di flagjei che a si scjariin su le umanitât necuitose.
Babilonie e cole e sei il sisteme politic che chel finanziari e comerciâl a fasin corot su di je, da le cuâl a tiravin fûr interès.
L'Agnel al bataie cun justizie, al sconfîç il dragon (Satane) che al ven leât par mil ains.
Dopo al ven il dî dal judizi di Diu, Ducj a vegnin judicâts denant di Diu, ancje i muarts risussitâts.
La muart a ven gjavade vie par simpri de tiere.
Si viôt la Gnove Jerusalem e dal scagn di Diu al ven fûr in flum di aghe vive, simbul de vite eterne.
Si conclût cuntun invît di trai gratuitementri a cheste font.
Utilitât[cambie | modifiche il codiç]
Il libri de Apocalìs e je la splendide conclusion de intire Biblie. In cheste maniere cumò si po capî sei il principi che il gran finâl.
Cuant che in Gjenesi si lei de comparse dal Diaul, si lei ancje che Diu al profetà che i sarès stât fruçât il cjâf. Il libri de Apocalìs al spieghe che Satane al sarà distrut.
Al inizi l'om disubidient al fo slontanât dal edenic arbul de vite, intal libri de Apocalìs a si viodin arbui di vite pe vuarision des nazions.
Il libri nus da une vision maraveose dal Ream di Diu e un cuadri complet de santificazion dal so non.
Dome Apocalìs nus da la vision complete de citât sante, la Gnove Jerusalem, in mieç a un "gnûf cîl" che insiemit a Jesus e formarà un gnûf guvier.
Chest guvier, come che al ribat il libri, al suiarà ogni lagrime dai vôi dal gjenar uman che al podarà vivi feliç in eterni su une "gnove tiere".


text:
Peraule di MAXPOTTER
BEK TU UORK (in vino veritas)
Une sperance par Maxpotter
Insome, vevi incrosat un me ex colega int une osterie che no vevi mai vidut, cunt un barman completamentri rincoglionit cal fevelave in tune lenghe vernacolare mai sintude prime, intercalade dome di crostis di puart di fa pore ancje ai bestemiators profesionisc vicentins.
Il tipo, e no disi il nom par tutelà la so famee, ere dotat di une plombe sovrumane cut tant di lavris vermiglio e pilucs di kren su dute le muse,ci mancjavin dutis lis vocai e spudave di fa schifo, però mi a dite che le prosime setemane tornaran a clamami tal me vecjo lavor.
In vino veritas no lè la mior robe di dì, percjè che dopo une butiglie di cabernet sauvignon che ai tirat jù in bombe par festgià , che par pajale fermavi la int pa strade a domandà minus, mi a confesat di vemi confundut cunt un altri precari compain di me, ancje se no iere sigur.
Lis madonis che ai plantat no gi an impedit di ufrimi un litro abondant di merlot de cjase, lu ai abraciat e perdonat subite, pur omp, in font, par poc, mi a dat une speranze, e in somp ia lasat sul banc un trente eurons par permetimi di la cjase cjantant tacat al barist quant che ormai i scovacins al netavin lis stradis za di un poc.
25 Thursday Jan 2007
Posted peraule di maxpotterin
Peraule di MAXPOTTER


text:
Il
Consei Sami, che al met adun lis organizazions principâls di cheste
comunitât che a operin in Norvegje, Svezie, Finlande e Russie, al à
inviât i prins pas par meti sù un ufici di rapresentance a
Bruxelles. “O vin bisugne di jessi plui visibii pai politics
europeans – e spieghe la presidente vicjarie dal Consei Sami,
Christina Henriksen – par vie che la UE no mostre masse interès pe
dimension umane de regjon artiche”. In buine sostance, a disin i
rapresentants de comunitât sami, lis politichis europeanis a son
centradis su la estrazion petrolifare, su la ricercje sientifiche e
su la tutele de faune di cheste aree, ma no tegnin cont de presince
dai sami che a vivin di secui ta chestis tieris e che a àn svilupât
stîi di vite e un rapuart cul ambient che Bruxelles nol ten in
nissun cont.
Font:
Barents
Observer,
29/10/14


text:
Il
comitât pal non de gnove Regjon nassude il prin di Zenâr di chest
an de fusion jenfri Lenghedoc - Roussillon e Sud – Pireneus al à
selezionât vot propuestis framieç des cuasi cent fatis indenant de
int. Ai 15 di Avrîl i tocjarà al Consei regjonâl di sielzi une
liste inmò plui curte di nons che i citadins a podaran votâ vie
internet jenfri i 2 di Mai e i 2 di Jugn. Ai 24 di Jugn la assemblee
regjonâl e fasarà buine la propueste definitive che, dentri dal
prin di Otubar, il guvier francês al decidarà se acetâ o pûr no.
Lis propuestis selezionadis fin cumò a son: Lenghedoc, Tiere d’Oc,
Ocitanie, Pireneus Mediterani, Lenghedoc Pireneus, Paîs d’Oc,
Misdì e Ocitanie Roussillon. Cuasi ducj i nons a riclamin la
identitât ocitane di cheste Regjon, in nissun câs invezit si àn
riferiments ae Catalogne Nord che ancje chê e je part di cheste
entitât aministrative.
Font:
VilaWeb,
05/04/16


text:
Une partide brutute e une biele vitorie. L’incuintri cul Sassuolo al finìs inte maniere miôr pal Udin, che al fâs valê la sô supremazie teritoriâl e tecniche e par fortune al mostre i siei limits plui in atac che in difese. E finìs un a zero, a jentrin in cjase trê ponts e si tache a respirâ aiar di salvece.
Il prin timp si vierç cuntun Udin che al mostre la voie di cjapâ daurman il control des operazions. Il Sassuolo al tire sù bariduris e muraiis di ogni sorte cul intindiment di rispuindi in cuintripît. Tai prins dîs minûts nol sucêt nuie ni di une bande ni di chê altre. Dopo l’emilian Zaza al cjape sù une iniziative personâl e al rive ae conclusion: Scuffet si cjate tal puest just tal moment just e al rive a fâ la robe juste.
I ospits a tornin a sbassâ la lôr linie di zûc, l’Udin al alce la sô, si svicine des bandis di Pegolo e suntune biele azion in verticâl la bale e rive sul cjâf di Di Natale che le met dentri. Il Sassuolo al prove a rispuindi ma al mostre di no rivâi, intant che l’Udin al fâs zirâ la bale miôr, cun dut che nol rive pardabon a conclusions pardabon pericolosis. Al rive il rigôr, lu tire Totò, ma la çope maladete i fâs mandâ il balon fûr bersai e la pussibilitât di sierâ la partide e va sù pai stecs.
Nol sucêt nuie altri tal prin timp e nol è alc e ce nancje il secont timp, che al va indenant cence padins ni emozions, fale che tal câs di un rigôr di Floccari che al cjape il pâl (benedete che çope tal dischet…). La ocasion pierdude e il timp che al passe a dan un tic di energjie in plui al Sassuolo che al cîr di sburtâ indenant, ma la situazion no cambie, no dome pe inconsistence ofensive dai emilians e par une cierte atenzion garantide de difese dal Udin ma ancje par vie che une biele cumbinazion tra Badu e Muriel, jentrâts al puest di Pinzi e Di Natale, no si siere inte maniere juste e cussì si sfante un altri viaç la pussibilitât di sierâ la partide cuntun dopli vantaç.
L’incuintri al finìs un a zero. Cumò l’Udin al varà il so ce fâ cul Inter. Sperìn che e ledi compagn che in Cope Italie.


text:
Chê dai 2 di Fevrâr e je une date impuartante pal Friûl, almancul dal 1980 incà. Cun di fat, in chê dì di trentecinc agns indaûr e tacave a trasmeti Radio Onde Furlane, che in dut chest timp, cemût che al ven contât ancje in chest articul (zapruder_ondefurlane), saltât fûr sul numar 34 de riviste Zapruder. Storie in Movimento, pal Friûl e pai furlans no je stade dome une radio, ma ancje tant di plui.
O pensìn che se no fos stade – e se no fos, ancjemò in dì di vuê – la «radio libare dai furlans», il Friûl e furlans a saressin (ancjemò?) mancul libars e mancul furlans.
Par sigûr, cence Onde Furlane, la lenghe furlane e sarès mancul “lenghe”: in tiermins di forme, stant che la azion de radio e di ce che si môf ator di jê e à vût une funzion no di pôc a pro dal so ricognossiment public a nivel politic e normatîf; in tiermins di sostance, par vie che il so ûs cuotidian te comunicazion, te informazion e tal intratigniment le à rinovade e rinfuarcide, i à dât une gnove vivarositât e i à dât chel status di lenghe vive, moderne e normâl (o almancul une part di chel) che lis dinamichis di minorizazion no i vevin permetût e dispès no i permetin ancjemò.
E je vere – cemût che a sclarissin su chei altris media dal Friûl il diretôr responsabil de emitente, Mauro Missana, e il president di Informazione Friulana, la cooperative che e je la editore de radio, Paolo Cantarutti – che chel di chest an «nol è un inovâl “taront” compagn dal prin cuart di secul, memoreât dîs agns indaûr, o dal trentenâl, festezât cuntun program siôr di manifestazions, però al è par sigûr un altri travuart impuartant e par chest al merete ricuardât.
Lis celebrazions – se si à voie di clamâlis cussì – a cjapin dentri une schirie di iniziativis dilunc vie dal mês di Fevrâr.
Si scomence doman, sabide ai 7 di Fevrâr, cuntune pontade speciâl di Dret e Ledrôs, l’apontament setemanâl condusût di Mauro Missana a tacâ di 9.30 a buinore, là che si fasarà in struc la storie de radio e di chel Friûl «diferent» che al è stât contât cun costance de emitente, tra rivendicazions di autoguvier e di tutele dai dirits linguistics, informazion cence bavais, musiche, culture e contats cu la Europe e cul mont, cul Friûl emigrant e cun chel imigrât.
Al sarà ancje alc altri di gnûf tal palinsest.
Simpri doman ai 7 di Fevrâr, a 8.30 a buinore, a tachin lis pirulis setemanâls di storie, di memorie, di savietât e di ironie popolâr di Robononis: ridi e riduçâ te Basse Furlane, par cure di Ferruccio Tassin. Impen, lunis 9 di Fevrâr, simpri a 8.30 a buinore, al torne Corais Musicâi, trasmission di divulgazion e aprofondiment musicâl prontade e condusude di Lia Bront cu la colaborazion tecniche di Roberto Gariup.
Pes novitâts plui impuartantis pai 35 agns di Onde Furlane si à di spietâ la fin dal mês, cu la scree dal sît web gnûf e di une app di pueste che e permetarà di scoltâ la «radio libare dai furlans» in ogni dontri cul smartphone e cul I-phone.
O spietìn di viodi – e soredut di doprâ – chel e chê.
Par intant, o sin ancjemò in timp par dî e par scrivi: Tancj auguris, Onde Furlane!


text:
Vuê al è martars e a 11 a buinore su Onde Furlane al torne Babêl Europe, la trasmission cuindisinâl dedicade ae produzion musicâl tes lenghis minorizadis dal continent.
La prime pontade dal mês di Mai di chest an, che si podarà scoltâle in repliche ancje miercus ai 3 a une dopo di misdì e sabide ai 6 a une e mieze dopo di misdì, e promet cercis di discs gnûfs che a rivin de Ocitanie, de Sardegne, de Arberie e dal Friûl.
In particolâr, in continuitât tematiche cu la trasmission di cuindis dîs indaûr dedicade ae Resistence e ae Lote di Liberazion cuintri dai fassisims in Europe, si scoltarà alc di Resistencia, il disc plui resint dai Goulamas’k, e di Cabudanni, l’album gnûf di Dr. Drer & CRC Posse, che a àn fate une lôr version par sart de innomenade cjançon antifranchiste di Lluis Llach, L’Estaca.
Cun di plui, a proposit di discs gnûfs, al sarà spazi pe Peppa Marriti Band, cuntun altri toc gjavât dal cd Ajëret, screât sù par jù doi mês indaûr. E al sarà spazi par alc altri ancjemò: pai furlans Brût & Madone, pai galizians Familia Caamagno e par un omaç ae memorie di Leo Zanier.
Chi di cualchi dì, cheste pontade di Babêl Europe, dopo de emission in direte e des replichis di doman e di sabide, si podarà tornâ a scoltâle in rêt, compagn di chê altris, sul sît internet di Radio Onde Furlane.
La radio libare dai furlans si scolte sui 90 Mhz pe plui part dal Friûl, sui 90.200 in Cjargne e in rêt, par dut il mont, ae direzion www.ondefurlane.eu.


text:
Vuê al è martars e al è timp di Babêl Europe, il program cuindisinâl dedicât a lenghis, musichis e nazions cence stât, che si pues scoltâlu in direte a 11 su Radio Onde Furlane.
La seconde pontade dal 2016, che e vignarà trasmetude ancje doman, miercus ai 27 di Zenâr, a une dopomisdì, e je dedicade ae Zornade de memorie e par chel ancje a lenghis tant che l’yiddish e il romanes (o rromanì).
Si fevelarà ancje di altris inovâi, di novitâts discografichis, di cine (cu la partecipazion di I ricordi del fiume dai fradis turinês Massimiliano e Gianluca De Serio al Trieste Film Festival-Alpe Adria Cinema), de presentazion dal libri Flon Flon e Musute e de jessude dal gnûf numar de riviste Nazioni e regioni.
Il dopli apontament al è in modulazion di frecuence (sui 90 Mhz te plui part dal Friûl e sui 90.2 Mhz in Cjargne) e in rêt, ae direzion www.ondefurlane.eu.
Simpri sul sît de radio libare dai furlans si pues tornâ a scoltâ ancje chês altris trasmissions di Babêl Europe, a tacâ di chê che e je lade in onde cuindis dîs indaûr.


text:
Grant scandul al à fat in chei dîs chi in Austrie la propueste di Martin Graf, Nationalratspräsident de FPÖ, che intune interviste a Die Presse (la gnove e je ripuartade ancje in Gjermanie de Süddeutsche Zeitung) al domande che tal Sudtirol si fasial un referendum par domandâ se il popul al vûl tornâ cu la Austrie. Graf al fevele di 'dirit di autodeterminazion' dai todescs (= Deutsche) dal Sudtirol, che a àn, a so dî, lenghe e culture comun cul rest de Austrie. Intune interviste a Der Standard, il Landeshauptmann dal Sudtirol, Durnwalder (che si autodefinis 'rapresentant de minorance austriache'), al dîs che in chest moment un consens par un passaç ae Austrie nol è, ma che lavorânt al podarès ancje vignî - a condizion che il Sudtirol al mantegni lis autonomiis che al à in Italie, e che a son plui grandis di chês dai singui Bundesländer austriacs. La propueste di Graf e à fat und davuei intal mont politic austriac, e tancj a domandin (par chest, ma ancje par altris motîfs) che al si dimeti o che lu parin vie. Ma chest al é un altri discors. No mi pâr che la gnove e sedi rivade in Italie, almancul no le ai viodude, cussì o pues nome fevelâ di cualchi reazion chi: dai comments di tancj letôrs al salte fûr un pont interessant, ven a stâi se i Sudtirolês a si sintin 'austriacs', stant che colte che il Sudtirol al jere un toc de Austrie, chest sintiment nazionâl ancjemò nol jere. Ancje ricercjis sociolinguistichis, come chê di Kristian Naglo, a somein di mostrâ che in Sudtirol si à un fuart sintiment identitari sudtirolês, ma no austriac (ni talian), robe che si manifeste ancje tal doprâ la varietât locâl di todesc in maniere dimostrative. Une cuestion interessant, chê de identitât e de identificazion, soredut intune situazion complicade come chê dal Sudtirol. E se un referendum cussì si fasessi in Friûl?
Mittwoch, 29. Juli 2009
Sudtirol e Austrie
Eingestellt von Luche um Mittwoch, Juli 29, 2009
Labels: Austrie, Friûl, identificazion, identitât, Sudtirol
Kommentare:
-
-
"Nel Comune di San Michele al Tagliamento, il 29 e 30 maggio 2005, primo comune di Italia a attivare il procedimento di distacco-aggregazione previsto dall'art 132, comma 2, della Costituzione, si è tenuto il referenudm (vedi Questione dei confini regionali) per chiedere alla popolazione di far parte integrante della Regione Friuli-Venezia Giulia. Il risultato è stato negativo a causa dell'elevato quorum richiesto dal Referendum, a cui va aggiunto il mancato avviso dei Cittadini iscritti all'A.I.R.E. (elettori residenti all'estero), fatto che ha determinato il relativo fallimento."
Done Bete
- 1. August 2009 um 18:43
- Luche hat gesagt…
-
Cjare Done Bete, o cognòs magari cussì no la storie dal referendum di San Michêl... e ti disarai che di 'talian tal forest' o sai ancje ce che al vûl dî no podê participâ a tantis elezions e consultazions impuartantis (chês aministrativis, dai nestris paîs, che di chês politichis si vote dal forest...). E o sai ancje, che se si à gust di no fâ vê sucès a une robe a son magari cussì no i mieçs...
- 4. August 2009 um 09:51
- Anemone Viola hat gesagt…
-
Jo i proponaras un referendum par che il Friul al torni sot l'austrie...cjalat cemot ca si vif in Italie...
Maman
- 10. September 2009 um 11:22
- Luche hat gesagt…
-
Cjare Anemone Viola, propit chel mi domandavi jo... cemût laressial a finî un referendum in Friûl par tornâ sot da la Austrie? No lu sai, ma viodudis lis polemichis e i atacs che a vegnin cuintri il Friûl e il furlan di tantis bandis, o crôt che si podarès ancje inamgjinâsi il risultât... ;-)
- 13. September 2009 um 00:09


text: Il francês ((francês)français) al è une lenghe romanze ocidentâl, cognossude, soredut une volte, come "lenghe d'oil" (pe maniere di dî "sì", in oposizion cul ocitan, che al dopre "oc"). La sô regjon di origjin e je chê ator di Paris, e daspò si à pandût in dute la France cun la creazion dal stât unitari, metint intun cjanton lis altris lenghis dopradis in France (ocitan, basc, breton, catalan, e v.i.). Inte epoche coloniâl e fo puartade ancje fûr de Europe, in Americhe, Afriche, Oceanie e Asie, dulà che il so ûs al a vonde in regrès, restant invezit a vonde vitâl tai altris continents. E je la tierce lenghe romanze plui fevelade tal mont daûr dal spagnûl e dal portughês.


text:
Aldo dai Ros: il pont de cariere, intun moment di polse de sô ativitât
«Par fâ dal mâl baste nome un secont, par fâ dal ben la vite di un om» (dal toc A là sù dal CD La vite e la Muart 2011).
Cussì, cu la sinfonie de sô ghitare e la cjantade strissinade Aldo Rossi, in art Aldo dai Ros, nus conte di vitis, di paîs, dal Friûl e de Cjargne.
Cjantautôr di Tumieç, trasferît di piçul di Udin, nus descrîf vizis e virtûts de nestre int. Cognossût in principi cul non Aldo Giorgi, al è stât diretôr artistic di emitents radiofonichis locâls e dal 1986 cun I Salvadis al puartave ligrie tes sagris di paîs. Al è cul 2004 che l’artist al met adun i tocs in lenghe furlane, publicant il so prin album di solist.
«In dutis lis cjançons che o ai scrit al è un tocut di me, piçul o grant che al sedi.»
Di une vite al scrîf cjançons par fruts e al à cjapât varis ricognossiments. Tancj di chescj, come che nus conte lui «A valin plui di tancj regâi. Par fâ un esempli, o ai savût che un dai miei tocs al è stât cjantât ae recite di fin an dai fruts de scuele de infanzie di Mortean. O soi stât une vore content.»
Noaltris lu ricuardìn a partî dal sô prin album di solist: Miôr curte (2006), cjançons in mancul di trê minûts. Tal timp al compon ancje tocs par Manuela di Centa, siglis par Carnia Canta, Telefriuli, il Tocai e manifestazions variis e al publiche cutuardis gnovis cjançons cul Cd Furlan (2007) e il secont volum Curtis, ghitaris e curtìs. Miôr curtis (2008). Il dopli album La vite e la Muart (2011), recensît su la Enciclopedie de musiche taliane, al à dentri invezit vincj tocs. Tancj a son une vore preseâts, come Di un Pari, une cjante che e dure 75 seconts ma che e conte une storie lungje 17 agns, dedicade a Beppino Englaro, Cjalde chê sere in memorie dai 6 di Mai e Grant dedicât ae mari. Chest album al à dentri no dome inedits ma ancje covers e poesiis cjantadis, tant che Preiere di Nadâl e Si podès.
Tal 2013 al jes Miôr fale curte, une racuelte des 28 curtis scritis dal 2006 al 2014, e infin tal Otubar 2014 al prodûs Ta cove de Strie. Dopo chest ultin CD, Aldo al continue a scrivi simpri restant te suaze di tocs tant che Strie e Il Gjaul, cu la sielte duncje di peraulis in marilenghe che «a cjantin di bessolis nome a sintilis» e o spietìn prest un gnûf album.
Dai siei idui nus conte: «O ai bisugne di sintî la musiche dai grancj, mastiâle, glotile e dopo la torni a spudâ fûr ae mê maniere. Cjapâ ispirazion par me al vûl dî sintîmi fradi di un altri artist; di fantat si tratave di Giorgio Ferigo, Dario Zampa, George Brassenes, Paolo Conte e Fabrizio De Andrè. Ultimamentri, Gianmaria Testa, Alessandro Mannarino, Tom Waits e Jack Savoretti. La ironie pes “Curtes” di Giorgio Gaber, Paolo Rossi e Dario Vergassola.»
Aldo dai Ros al è simpri atîf sul Blog, Facebook e Instagram. Soundcloud, iTunes, Amazon e Google music a tegnin dongje dute la sô musiche e sul so canâl youtube www.youtube.com/alduti che al sta par rivâ a 200 mil di lôr che lu seguissin, o podês cjatâ videos autoprodusûts e inzornaments su la vite e la art di chest cjantautôr origjinâl, cjargnel, furlan.
✒ Moira Pezzetta


text:
Libri di Levitic
Il Libri di Levitic al è il tierç libri dal Pentateuco. Il non al salte fûr dal grêc "Levitikòn" da Setante e zontraviers il "Levitucs" de Vulgade latine.
Il non al è just parcè che al conten in prin lis regulis dal sacerdozi levitic.
Come ducj chei altris libris dal Pentateuco al è stât scrit di Moisès dongje dal 1500 a.c.
Contignût
A si cjatin lis leçs sui sacrificis, ufiertis par la colpe e par i pecjâts A vegnin specificâts i sacrificis sanganâts (di nemâi) e no sanganâts (di cereâi) Si lei ancje dai provediments par l'insediament dai predis. A si cjatin ancje i precets par lis fiestis.
Utilitât
Al è di grant jutori par i cristians di vuê. Al è un jutori par agradî l'Idiu e i soi atribûts e il mût cun cui Lui al trate lis sôs creaturis. Oltri lis Leçs, Levitic al declare "principis" che a son simpri valits. Che al sedi valit lu dimostre ancje il fat che Jesus e i soi apuestui i fasin spes riferiment.


text:
O ce biel ciscjel in Venit
La solite storie: ma dulà saraial il Friûl?
Intal film «Nero Bifamiliare» – il
film dal leader dai Tiromancino cumò al cine – si viôt un simpatic personaç: l’adet di une imprese di puliziis. Al ven fûr pôc dopo tacade la pelicule cjantant ‘O ce biel cjscjel a Udin’ e dopo ‘Vegnin ju i cjarniei
de Cjarnie’.
Cuisà di dulà che e ven fûr cheste sielte. Pecjiât che pôc dopo il sogjiet al ven imparentât cul Venit…
Uff, simpri la solite storie.
16 Monday Apr 2007
Posted spetacuiin


text:
L’Udin al piert ancje la ultime di campionât e al finìs la stagjon te cuintultime posizion a cuote cuaranteun ponts. Salacor lis brutis gnovis che a rivin dal incuintri di domenie alì dal stadi Sant’Elia a finissin achì. Prin di dut parcè che il campionât al è finût e cun chel l’aviliment des ultimis setemanis e parcè che al à vinçût il Cagliari, che al è une scuadre che nus plâs e che almancul al salude la serie A cuntun sucès. Cun di plui par vie dai siet goi segnâts intes dôs puartis – in cualchi maniere un spetacul – e parcè che si à viodût alc di gnûf in cjamp e fintremai – tal secont timp – doi zuiadôrs furlans, tant che il portîr Scuffet, che magari cussì nol à finût i siei disenûf agns inte maniere miôr, e l’atacant Pontisso, jentrât dopo dal interval al puest di Perica.
A pôcs dîs de fin dal campionât si sa za che Stramaccioni nol sarà plui l’alenadôr dal Udin e che il so puest lu cjaparà Colantuono. La gnove de fin dal rapuart tra il tecnic roman e l’Udin e zirave tal ambient zaromai di cualchi setemane: stant che o vin viodût une scuadre masse dispes flape, difensiviste e cence zûc, chê de conclusion de ete targade Strama no nus somee une brute gnove. Nancje la rivade a Udin dal tecnic che chest an al à vuidât la scuadre che e à finût la stagjon te cuartultime posizion – la Atalanta – no nus somee alc e ce, cundut dai coments positîfs di tancj di lôr, a tacâ dal vecjo mister Galeone e dal gjornalist Xavier Jacobelli.
Probabilmentri, in ducj i doi câs, la posizion finâl in graduatorie des scuadris e dipent soredut dai zuiadôrs. Par sigûr nus tocje ameti che tal Udin di chest an lis risorsis umanis metudis tal cjamp – la plui part di lôr – no vevin dutis lis cualitâts che a coventin (o ben no lis àn mostradis e almancul in cualchi câs la responsabilitât di chest e va ricognossude dute al alenadôr). Sperìn che pe anade che e ven la societât e meti adun une scuadre cun plui cûr, cun plui flât, cun plui gjambis, cun plui pîts e cun plui snait.
La partide di domenie stade e tache di rive sù pai blancs e neris, par vie dal infortuni patît tal prin minût di Wiedmer. Il Cagliari al somee plui in partide e la sô prime conclusion le cjate dopo dîs minûts: tîr di Joao Pedro e parade di Scuffet. Trê minûts plui indenant al rive il gol di Sau e prime de metât dal prin timp il Cagliari al fâs il bis cuntune punizion di Joao Pedro. L’Udin al rive a smiezâ lis distancis prime dal interval cuntune biele conclusion di Aguirre su assist di Bruno Fernandes. Alc al è alc.
La seconde frazion si vierç cuntune ande avonde flapute di dutis dôs lis bandis. Tal desert gjenerâl un dai miôr al è Bruno Fernandes che al met dongje ideis e cuantitât. Il timp al passe cence masse emozions e dome tai ultins vincj minûts la partide e torne a scjaldâsi, prime par merit dai sarts, cun Cop che si cjate di bessôl denant di Scuffet ma nol rive a concludi te maniere juste e po cun Mpoku che al segne il tierç gol, e po par merit dai blancs e neris, che a cjatin il doi a trê cun Bruno Fernandes. Cualchi minût plui indenant al è ancjemò lui il protagonist, ancje se magari cussì no tant che autôr di un autogol cuntun brut intervent suntun cross cence storie di Murru. Pal Udin al segne ancjemò, te puarte juste, Thereau, che al siere te maniere miôr une triangolazion cun Pasquale, e al firme il risultât finâl.


text:
Stefan Banach
Stefan Banach (Cracovie, Polonie, 30 di Març 1892 - Lvov, Polonie/Ucraine, 31 di Avost 1945) al fo un matematic polac, un dai animadôrs de Scuele matematiche di Lvov inte Polonie tra lis dôs vueris. Al fo un autodidat in matematiche e il so gjeni al fo scuviert par câs di Hugo Steinhaus.
Fi di Stefan Greczek e Katarzyna Banach che lu bandone pôcs diis dopo la nassite. Al cres cu la none materne intal paîs di Ostrowsko, a une cincuantine di chilometris di Cracovie. Dal 1902 al frecuente un Gymnasium di Cracovie intal cuâl al devente amì cuntun altri futûr professôr di matematiche, Witold Wilkosz; cun lui si apassione in mût avonde esclusîf ai problemis di matematiche. No pensat ae pussibilitât di une cariere in cheste dissipline, intal 1910 si iscrîf ae facoltât di inzegnerie de Universitât Tecniche di Lvov, citât che e jere sot dal Imperi Austro Ongjarês. Al fâs un pocje di fature par rivâ a laureâsi intal 1914 parcè che al veve di mantignîsi cun des lezions privadis. Durant la vuere, inabil al servizi militâr par vie de debeltât di un voli, al lavore ae costruzion di stradis e al frecuente des lezions di matematiche inte Universitât di Cracovie, cognossint forsit Stanislaw Zaremba.
Intal 1916 al sucêt un episodi fondamentâl pe sô vite e pal disvilup de matematiche in Polonie. Hugo Steinhaus cjaminant atôr par Cracovie dongje di un parc, al sint disi lis peraulis misuris di Lebesgue e al cognòs doi students di matematiche, Stefan Banach e Otto Nikodym; al devente lôr amì e a fondin une societât matematiche: la Societât matematiche di Cracovie 1919 che e deventarà intal 1920 la Societât Matematiche Polache. Cu la colaborazion di Steinhaus, Banach al scrîf i prins lavôrs di matematiche, subit di alt nivel. Intal 1920 al devente assistent di Lomnicki inte Universitât Tecniche di Lvov e cun lui al cjape une cualifiche matematiche cu la tesi Operazions sui insiemis astrats e lôr aplicazion a lis ecuazions integrâls, scrit che tancj a pensin che al segnedi la nassite de analisi funzionâl. Intal 1922 inte Universitât Jan Kazimierz di Lvov al cjape la abilitazion al insegnament de matematiche cuntune tesi su la teorie de misure e cun decret dal Cjâf dal Stât al ven nomenât professôr straordenari di matematiche. Intal 1924 al devente professôr universitari e fin al 1939 al pues dedicâsi ae ricercje matematiche cun risultâts di grande impuartance.
Al è chest il periodi de sfloridure de scuele matematiche di Lvov.
Banach e Steinhaus a fondin intal 1929 e il periodic Studia Mathematica di grande impuartance. Intal 1931, Banach e Steinhaus di Lvov e Knaster, Kazimierz Kuratowski, Stefan Mazurkiewicz e Waclaw Sierpinski di Varsavie a inviin la golaine Mathematical Monographs. Il prin volum al è Théorie des opérations linéaires di Banach, traduzion di Teoria operacji liniowych scrite intal 1931. Tra lis oparis di Banach cheste e je considerade la plui impuartante.
Cuant che e tache la Seconde vuere mondiâl Banach al è president de Societât Matematiche Polache. Lvov e ven ocupade dai sovietics e e reste in regjim di ocupazion militâr fin al 1941. Cundut achest, Banach, che al è membri corispondent de Academie des Siencis de Ucraine e in bogns rapuarts cun diviers matematics rus, in particolâr cun Sobolev e Aleksandrov, al pues tignî la catedre e continuâ a fa ricercje. Intal 1941 Lvov e passe sot de dure occupazion todescje; Banach par vuadagnâ alc al scugne fa di cavie intai esperiments di Rudolf Weigl cuintri la fiere tifoide. La sô salût e va di piês in piês e al si inmale di tumôr. Intal 1944 i Sovietics a tornin a cjapâ Lvov che e passe sot la Union Sovietiche. Banach al mûr prime di rivâ a tornâ in Polonie.
Banach al è considerât il fondadôr de analisi funzionâl, argoment che al disvilupe in mût sistematic partint des ecuazions integrâls di Vito Volterra, Eric Ivar Fredholm e David Hilbert. al à ancje fat dai studis impuartants inte teorie dai spazis vetoriâls topologjics, inte teorie de misure, inte teorie dai insiemis e intal studi dai polinomis ortogonâi.
Voci leadis[cambie | modifiche il codiç]
- Spazi di Banach
- Algjebre di Banach
- Teoreme di Banach-Steinhaus
- Teoreme di Banach-Alaoglu
- Paradòs di Banach-Tarski
- Teoreme di Hahn-Banach
- Teoreme dal pont fis di Banach
Leams esterns[cambie | modifiche il codiç]
- (en) Biography in MacTutor.
- (fr) Théorie des opérations linéaires test dal 1932


text:
Joibe ai 02 Avost, h 21:00
Incuintri cul artist Fabrizio Corneli
Presentazion di Katia Toso
La origjiinalitāt e la essence da la vore di Corneli, artist impegnāt tal cjamp internazionāl, a consistin ta la sō capacitāt di creā oparis percetivis mediant da lis dinamichis da la lūs e da la ombrene. Lu vin invidāt ai Colonos par realizā une gnove instalazion permanente.
Lunis ai 30 _ h 20.55
Lunis ai 30 _ h 21.00
leture-event
Joibe ai 02 _ h 21.00
Incuintri cul artist Fabrizio Corneli
Vinars ai 03 _ h 12.00
azion artische di Fabrizio Corneli
Sabide ai 04 _ h 17.00
inaugurazion
Martars ai 07 _ h 20.30
Joibe ai 09 _ h 21.00
Domenie ai 12 _ h 10.00
partence in pulman da la stazion di Cjargne
Martars ai 14 _ h 22.00
cul Teatro Incerto
Joibe ai 16 _ h 21.00
Conversazion cun Philippe Daverio
Lunis ai 20 _ h 21.00
Presentazion dal gnūf cd Dancing Calipso
Joibe ai 23 _ h 00.00
Spetacul di danze contemporanie
Lunis ai 27 _ h 21.00
Conference di Furio Honsell e interferencis di Sergio Cecotti
Vinars ai 31 _ h 21.00
Inaugurazion da la mostre coletive e incuintri cui artiscj
Domenie ai 02 _ h 21.00
Lunis ai 03 _ h 21.00
Conference dal filosof Gianni Vattimo
Vinars ai 21 _ h 00.00
Lis stagjons da la nature e dal om tal patrimoni storic e artistic furlan
Il timp dal om, il timp di Diu
Vinars ai 21 _ h 20.30
Il timp, lom, la nature: fra esperience dal sacri e otiche secolār
Domenie ai 17 _ h 15.00
Tal misteri da la muart inta la vite
Vinars ai 16 _ h 20.30
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
»»» ILfurlanist 482
Master par insegnants di furlan
Inmò cualchi zornade par iscrivisi
Ai 3 di Avrîl aes 11.00, te aule 12 – prin plan – di Palaç Antonini a Udin si davuelzarà l’incuintri public di presentazion dal Master universitari di II nivel/Cors di inzornament “Insegnâ in lenghe furlane” promovût de Universitât dal Friûl cul sostegn de Agjenzie Regjonâl pe Lenghe Furlane.
Il Master/Cors di inzornament, ativât pal an academic 2007/2008, de durade di 21 mês pal valôr di 60 credits formatîfs universitariis, al scomençarà ae fin di Avrîl 2008 e si sierarà tal Dicembar 2009 disvilupantsi in dôi ciclis di lezions frontâls e di laboratoris.
Al Master/Cors di inzornament a puedin notâsi ducj chei che a àn un titul di lauree magjistrâl o une lauree di vecjo ordenament o un diplome di scuele secondarie e che tal moment de presentazion des domandis a dimostrin di jessi o di jessi stâts formalmentri in servizi in struturis educativis. Cun di plui al covente vê une cognossince almancul orâl de lenghe furlane.
Lis domandis a varan di rivâ dentri dai 7 di Avrîl ae Ripartizion Didatiche, Sezion Servizis ai Students e ai Laureâts, in vie Mantica 3 a Udin.
Il Master/Cors di inzornament al intint furnî ai insegnants/educadôrs che a lavorin te scuele de infanzie, primarie e secondarie une schirie di cognossincis culturâls, sientifichis, linguistichis, didatichis e di competencis operativis di fonde, par doprâ la lenghe furlane in forme veicolâr tal davuelziment des ativitâts e des dissiplinis previodudis dai curricula scolastics e par disvilupâ une salde competence plurilengâl e pluriculturâl tai arlêfs.
Il profîl professionâl che si larà a definî al è chel di un docent in stât di planificâ e di davuelzi l’insegnament de lenghe furlane integrant il svilup de competence linguistiche cu la maturazion di cognossincis dissiplinârs, di capacitâts operativis e di une efetive competence plurilengâl e pluriculturâl.
Par altris informazions i interessâts a puedin contatâ la Ripartizion Didatiche dal Ateneu o consultâ il Manifest dai Studiis ae direzion: fracait achì


text:
Diễn đàn mua bán cho thuê căn hộ Celadon City Tân Phú.
You are not logged in.
Pages: 1
plans culs gay bon plan cul plan cul remire montjoly mature plan cul plan cul chambery plan cul le robert plan cul 44 comment se passe un plan cul plan cul dieppe plan cul oignies plan cul sainte foy les lyon plan cul saint jean de braye ou trouver un plan cul plan cul mazamet plan cul saint lo plan cul grosse femme plan cul pau plan cul bisexuel plan cul douarnenez plan cul gratuit sans abonnement plan cul vitry le francois plan cul mondeville plan cul toulouse site de plan cul plan cul webcam rencontre plan cul cougar plan cul compiegne plan cul corse plan cul somme plan cul forbach plan cul epinal site de rencontre plan cul site plan cul gratuit plan cul villefranche sur saone plan cul 16 plan cul etampes plan cul en creuse plan cul roquebrune cap martin plan cul elbeuf plan cul montelimar plan cul issoire plan cul merignac plan cul ussel plan cul haubourdin plan cul sans carte bancaire plan cul verrieres le buisson plan cul tarn et garonne plan cul video amateur plan cul femme cougar plan cul 68
Offline
Pages: 1